**บทที่ 2**

**การทบทวนวรรณกรรม**

ในการวิจัยเรื่อง การมีส่วนร่วมของผู้ปกครองในการจัดการศึกษาโรงเรียนท่าขอนยางพิทยาคม สังกัดองค์การบริหารส่วนจังหวัดมหาสารคาม ผู้วิจัยได้ดำเนินการศึกษาค้นคว้าเอกสารและงานวิจัย  
ที่เกี่ยวข้อง ดังต่อไปนี้

1. แนวคิดการมีส่วนร่วม

2. แนวคิดเกี่ยวกับการจัดการศึกษา

3. การมีส่วนร่วมของผู้ปกครองในการจัดการศึกษา

4. การวิเคราะห์องค์ประกอบ (Factor Analysis)

5. บริบทโรงเรียนท่าขอนยางพิทยาคม

6. งานวิจัยที่เกี่ยวข้อง

7. กรอบแนวคิดการวิจัย

**2.1 แนวคิดและทฤษฎีการมีส่วนร่วม**

ผู้วิจัยได้ศึกษารวบรวมเอกสารที่เกี่ยวข้องกับแนวคิดและทฤษฎีการมีส่วนร่วม ประกอบด้วย ความหมายของการมีส่วนร่วม ลักษณะของการมีส่วนร่วม ตลอดจนรูปแบบและขั้นตอนของการมีส่วนร่วม มีรายละเอียดดังนี้

**2.1.1 ความหมายของการมีส่วนร่วม**

นิรันดร์ จงวุฒิเวศย์ (2542, น. 43) ให้ความหมายของการมีส่วนร่วมว่าหมายถึง   
การเกี่ยวข้องทางด้านจิตใจและอารมณ์ (Mental and Emotional Involvement) ของบุคคลหนึ่งในสถานการณ์กลุ่ม (Group Situation) ซึ่งผลของการเกี่ยวข้องดังกล่าวเป็นเหตุเร้าใจให้การทำการให้ (Contribution) บรรลุจุดมุ่งหมายของกลุ่มนั้น อีกทั้งยังทำให้เกิดความรู้สึกร่วมรับผิดชอบกับกลุ่มดังกล่าวด้วย นอกจากความหมายข้างต้นแล้ว นิรันดร์ จงวุฒิเวศย์ ยังได้สรุปความหมายของการมีส่วนร่วมไว้อีกนัยหนึ่งในรูปของสมการ ดังนี้

การมีส่วนร่วม = ความร่วมมือ + การประสานงาน + ความรับผิดชอบ

Participation = Cooperation + Coordination + Responsibility

โดยให้ความหมายของความร่วมมือร่วมใจว่า หมายถึง ความตั้งใจของบุคคลที่จะเข้ามาทำงานร่วมกัน เพื่อบรรลุวัตถุประสงค์ของกลุ่ม

พนม พงษ์ไพบูลย์ (2542, น. 33) กล่าวว่า โดยทั่วไปแล้วการมีส่วนร่วมของชุมชนและโรงเรียนในการจัดการศึกษาขั้นพื้นฐานจะปรากฏในรูปแบบกิจกรรมที่คณะครู ผู้นำชุมชน ตัวแทนคณะผู้ปกครอง นักเรียน และคนในชุมชนเข้ามามีส่วนร่วมในการจัดการศึกษาของโรงเรียน ซึ่งพบว่า กิจกรรมส่วนใหญ่เป็นกิจกรรมที่ชุมชนและโรงเรียนให้การสนับสนุนซึ่งกันและกัน อาจจำแนกประเภทไว้ได้ ดังนี้

1. กิจกรรมการพัฒนาโรงเรียน เช่น การปรับปรุงและสร้างอาคารเรียน การขยายบริเวณโรงเรียน การปรับปรุงบริเวณโรงเรียน ซึ่งส่วนมากชุมชนจะเข้ามามีส่วนร่วมในลักษณะของการบริจาคเงิน วัสดุ และแรงงานในการพัฒนา หรือการร่วมบริจาคให้กองทุนต่าง ๆ ของโรงเรียน

2. กิจกรรมวันสำคัญทางศาสนาและตามประเพณี เช่น ประเพณีลอยกระทง   
วันเข้าพรรษา เป็นต้น

3. กิจกรรมวันสำคัญของโรงเรียนและของราชการ เช่น วันเด็ก งานกีฬาสี โดยทางโรงเรียนมักจะเป็นฝ่ายจัดขึ้น และเชิญชวนให้คนในชุมชนมาร่วมงาน ซึ่งมักจะมีการบริจาคเงินและสิ่งของ เพื่อให้ความร่วมมือ

4. กิจกรรมที่เป็นการประสานความร่วมมือระหว่างชุมชนกับโรงเรียน เช่น การที่โรงเรียนเชิญผู้ปกครองนักเรียนมาประชุมในโอกาสต่าง ๆ หรือการที่ครูไปร่วมงานของคนในชุมชน หรืองานของวัด

5. กิจกรรมที่ร่วมกันริเริ่มและจัดขึ้นเป็นกรณีพิเศษ กิจกรรมในลักษณะนี้ จัดเป็นกิจกรรมที่ชุมชนและโรงเรียนร่วมกันดำเนินการให้โอกาสพิเศษ เช่น การวิ่งมาราธอน ซึ่งเป็นการร่วมมือกันของคนในชุมชนทั้งหมด

ชินรัตน์ สมสืบ (2545, น. 25-27) ได้กล่าวถึงแนวคิดเกี่ยวกับการมีส่วนร่วมไว้ดังนี้

1. การมีส่วนร่วมเป็นสิทธิ (Right) และเป็นเอกสิทธิ (Privilege) ในฐานะสิทธิ จะต้องได้รับการเคารพและให้เกียรติ ในฐานะเอกสิทธิจะต้องไม่ถูกบังคับ (Enforce) และครอบงำ (Manipulate) ทั้งสองประการนี้ต้องเกิดจากบรรยากาศที่เป็นประชาธิปไตยมากที่สุด ไม่มีใครจะเป็นหุ่นเชิดในกระบวนการการมีส่วนร่วมของประชาชน

2. การมีส่วนร่วมเป็นการทำงานเป็นกลุ่ม เป็นผลรวมของข้อผูกมัดจากคนแต่ละคน บนพื้นฐานของความเชื่อที่ว่าโครงการเป็นของพวกเขา เพื่อพวกเขา และโดยพวกเขา ซึ่งแสดงออกมาในรูปพฤติกรรมร่วม อันเป็นการแสดงพฤติกรรมของผลประโยชน์ร่วม ดังนั้นการเรียนรู้จะเกิดขึ้น ประชาชนสามารถเรียนรู้ได้จากการถูกสอน และถูกแนะนำ แต่ก็ไม่ได้ทำเพื่อผลประโยชน์ของคนอื่น

3. การมีส่วนร่วม คือ ส่วนสำคัญของกระบวนการบริหารการพัฒนาชนบท สามารถแบ่งออกเป็น 2 ประการ ดังนี้

3.1 การมีส่วนร่วมจะถูกดำเนินการใน 2 บริบท ได้แก่ นักบริหารการพัฒนาจะต้องรู้ในสิ่งที่ประชาชนมุ่งหวัง (Aspiration) และต้องให้ประชาชนแสดงความคิดเห็น (Articulation)

3.2 โครงการพัฒนาต้องให้ประชาชนรับรู้ และมีความเข้าใจเกี่ยวกับโครงการ ทั้งในด้านทรัพยากรที่จำเป็นตลอดจนประเด็นต่าง ๆ ที่เกิดขึ้นจากโครงการ ซึ่งการมีส่วนร่วมจะเป็นเครื่องชี้วัดการพัฒนาชนบท ดังนั้นการมีส่วนร่วมของประชาชนในชนบทยิ่งมากและเข้มข้นเท่าใด ผลประโยชน์ของการพัฒนาก็จะตกแก่ประชาชนมากขึ้นเท่านั้น

4. การมีส่วนร่วมเป็นสิ่งสำคัญมากสำหรับการพัฒนาชนบท โดยจะต้องเป็นการมีส่วนร่วมด้วยใจจริง ไม่ใช่เพียงหยาบ ๆ หรืออย่างตื้น ๆ เป็นเรื่องของการอาสาสมัคร เป็นผลของทางเลือกที่ประชาชนจะทำสิ่งต่าง ๆ เพื่อตัวพวกเขาเอง ดังนี้

4.1 การที่ประชาชนมีส่วนร่วมในผลประโยชน์ที่เกิดขึ้นจากโครงการ

4.2 การที่ประชาชนมีส่วนช่วยเหลือในการปฏิบัติตามโครงการ

4.3 การที่ประชาชนมีส่วนร่วมในการตัดสินใจตลอดกระบวนการ

จิราภรณ์ ศรีคำ (2548, น. 7) กล่าวว่า การมีส่วนร่วม หมายถึง การที่บุคคลที่มีความสนใจหรือมีส่วนที่เกี่ยวข้องในเรื่องเดียวกันเข้ามาร่วมกัน เพื่อร่วมกันวางแผน การดำเนินงาน   
การรับทราบผลการดำเนินงาน การติดตาม การประเมินผล หรือร่วมทำกิจกรรมต่าง ๆ ด้วยกัน   
เพื่อบรรลุเป้าหมายที่วางไว้ ร่วมกันหรือที่ตกลงกันไว้

เกียรติขจร วัจนะสวัส (2550, น. 1) กล่าวถึง [การมีส่วนร่วม](http://wiki.kpi.ac.th/index.php?title=%E0%B8%81%E0%B8%B2%E0%B8%A3%E0%B8%A1%E0%B8%B5%E0%B8%AA%E0%B9%88%E0%B8%A7%E0%B8%99%E0%B8%A3%E0%B9%88%E0%B8%A7%E0%B8%A1) (Participation)   
ตามพจนานุกรมอังกฤษฉบับอ๊อกฟอร์ด ให้คำนิยามไว้ว่า “เป็นการมีส่วน (ร่วมกับคนอื่น) ในการกระทำบางอย่างหรือบางเรื่อง” ซึ่งคำว่า การมีส่วนร่วม โดยมากมักจะใช้ในความหมายตรงข้ามกับคำว่า “การเมินเฉย (Apathy)” ฉะนั้น คำว่าการมีส่วนร่วมตามความหมายข้างต้นจึงหมายถึง การที่บุคคลกระทำการในเรื่องใดเรื่องหนึ่งหรือในประเด็นที่บุคคลนั้นสนใจ ไม่ว่าเขาจะได้ปฏิบัติการ  
เพื่อแสดงถึงความสนใจอย่างจริงจังหรือไม่ก็ตาม และไม่จำเป็นที่บุคคลนั้นจะต้องเข้าไปเกี่ยวข้องกับกิจกรรมนั้นโดยตรงก็ได้ แต่การมีทัศนคติ ความคิดเห็น ความสนใจ ห่วงใย ก็เพียงพอแล้วที่จะเรียกว่าเป็นการมีส่วนร่วมได้

จีรนันท์ ฮังกาสี (2551, น. 22) กล่าวว่า การมีส่วนร่วม หมายถึง กระบวนการทำงาน  
ที่บุคคล หรือคณะบุคคลปฏิบัติกิจกรรมร่วมกันในองค์กรหรือหน่วยงานให้บรรลุจุดประสงค์ตามที่กำหนดไว้ โดยร่วมแสดงความคิดเห็น ร่วมรับผิดชอบ ร่วมตัดสินใจ ร่วมแก้ปัญหา ร่วมสนับสนุนและให้ข้อเสนอแนะในการบริหาร

White (1986, p. 18) กล่าวว่า การมีส่วนร่วมประกอบด้วย 3 มิติ มิติที่หนึ่งคือ การมีส่วนร่วมในการตัดสินใจว่าอะไรควรทำ และทำอย่างไร มิติที่สอง คือ การมีส่วนร่วม ร่วมเสียสละ  
ในการพัฒนาการลงมือปฏิบัติการตามที่ได้ตัดสินใจ และมีมิติทีสาม คือ การมีส่วนร่วม ในการแบ่งปันผลประโยชน์ที่เกิดจากการดำเนินการ

Ostrow (2002, p. 231, อ้างถึงใน อารมณ์ คำเกาะ, 2557, น. 16) กล่าวว่า การมีส่วนร่วมของผู้ปกครองในการเข้ามาเกี่ยวข้องในโรงเรียนของบุตรหลานของตน ของผู้อพยพของชาลวาดอร์ และชาวกัวเตมาลา โดยศึกษาประเด็นปัญหาที่กำลังเผชิญหน้ากับผู้อพยพ ซึ่งเป็นช่องทางที่จะเข้าใจว่าทำไมปกครองนักเรียนชาวซาลวาดอร์ และชาวกัวเตมาลาต้องอดทนต่อความทุกข์ยากอย่างสาหัสก่อนเข้ามาอยู่ในสหรัฐอเมริกา การมาตั้งถิ่นใหม่และการปรับตัวเข้ากับสังคมอเมริกัน ได้รับอิทธิพลจากประสบการณ์ที่ยากลำบากในสงครามกลางเมือง และ จากการเดินทางอพยพที่ตรากตรำอย่างหนักสู่สหรัฐอเมริกา การสัมภาษณ์ผู้ปกครอง ชาวซาสวาดอร์ และชาวกัวเตมาลา จำนวน   
18 คน ต้องใช้ภาษาสเปน ซึ่งอาศัยอยู่ในบริเวณเมืองบอสตันและบุตรหลานเข้าเรียนในโรงเรียนรัฐบาล โดยคำถามที่สัมภาษณ์มุ่งเน้นว่า ผู้ร่วมวิจัยเข้าเกี่ยวข้องกับโรงเรียนของบุตรหลานของตนอย่างไรบ้าง ชีวิตก่อนนี้ในเอลซาลวาดอร์ และกัวเตมาลาเป็นอย่างไร การเดินทางมายังสหรัฐเป็นอย่างไร และกระบวนการบูรณาการเข้ากับสังคมอเมริกันเป็นอย่างไร ผลการสัมภาษณ์พบว่าผู้ปกครองที่มีส่วนร่วมในการจัดการศึกษาของโรงเรียนส่วนใหญ่มีฐานะยากจน

จากการศึกษาการมีส่วนร่วมสามารถสรุปได้ว่า การมีส่วนร่วมของคณะบุคคลสามารถแบ่งออกเป็น 5 ลักษณะ ดังนี้ การมีส่วนร่วมในการกำหนดนโยบายและวางแผนงาน โครงการ การมีส่วนร่วมในการตัดสินใจ การมีส่วนร่วมในการปฏิบัติการ การมีส่วนร่วมในการรับผลประโยชน์ การมีส่วนร่วมในการระดมทรัพยากร การเงิน การมีส่วนร่วมในการควบคุม ติดตามและประเมินผลซึ่งจะเห็นได้ว่าองค์การบริหารส่วนตำบลสามารถจะเข้ามามีส่วนร่วมในการจัดการศึกษาขั้นพื้นฐานโดยเข้ามามีส่วนร่วมในด้านต่าง ๆ ตามที่กล่าวมาจะทำให้การจัดการศึกษาของท้องถิ่นบรรลุเป้าหมายและสอดคล้องกับความต้องการของท้องถิ่น

**2.1.2 ลักษณะของการมีส่วนร่วม**

ธนาภรณ์ เมทณีสดุดี (2543, น. 21) ได้กล่าวถึง ลักษณะแนวทางของการมีส่วนร่วมไว้ดังนี้

1. การร่วมคิด หมายถึง การมีส่วนร่วมในการประชุม ปรึกษาหารือในการ วางโครงการวิธีการติดตามผล การตรวจสอบและการดูแลรักษา เพื่อให้กิจกรรมโครงการสำเร็จผลตามวัตถุประสงค์

2. การร่วมตัดสินใจ หมายถึง เมื่อมีการประชุมปรึกษาหารือเรียบร้อยแล้ว ต่อมาจะต้องร่วมกันตัดสินใจเลือกกิจกรรมหรือแนวทางที่เห็นว่าดีที่สุดหรือเหมาะสมที่สุด

3. การร่วมปฏิบัติตามโครงการ หมายถึง การเข้าร่วมในการดำเนินงานตาม โครงการต่าง ๆ เช่น ร่วมออกแรง ร่วมบริจาคทรัพย์ เป็นต้น

4. การร่วมติดตามและประเมินผลโครงการ หมายถึง เมื่อโครงการเสร็จสิ้นแล้ว   
ได้เข้ามามีส่วนร่วมในการตรวจตรา ดูแลรักษาและประเมินผลประโยชน์ที่เกิดขึ้นจากโครงการ

Nedler and McAfee (1879, p. 24) กล่าวว่าความสัมพันธ์ระหว่างครูและผู้ปกครอง จะเป็นไปได้ด้วยดี ถ้าครูให้ความสำคัญและตระหนักว่าผู้ปกครองเป็นผู้เชี่ยวชาญ เป็นแหล่งข้อมูลที่ดีที่สุดเกี่ยวกับเด็ก การรับฟังในสิ่งที่ผู้ปกครองพูด การกระตุ้นให้ผู้ปกครองเข้ามามีส่วนร่วม ในการให้การศึกษาเด็ก ทำให้ครูคอยมให้ความช่วยเหลือ แนะนำให้ผู้ปกครองปฏิบัติกับลูกไต้ อย่างมีประสิทธิภาพและช่วยให้ผู้ปกครองตระหนักถึงบทบาทหน้าที่ของตนเองที่มีต่อเด็ก

Cohen and Uphoff (1980, pp. 219-222) ได้แบ่งชนิดการมีส่วนร่วมไว้ว่ามี 4 ชนิด คือ

1. การมีส่วนร่วมในการตัดสินใจ (Decision making) ประกอบด้วย 3 ขั้นคือริเริ่ม ตัดสินใจ ดำเนินการตัดสินใจ และการตัดสินใจปฏิบัติการ

2. การมีส่วนร่วมในการปฏิบัติงาน (Implementation) ประกอบด้วย 3 ขั้นตอน คือ ทรัพยากร การบริหาร และการประสานขอความร่วมมือ

3. การมีส่วนร่วมในการรับผลประโยชน์ (Benefits) ไม่ว่าจะเป็นผลประโยชน์ทางวัตถุ ผลประโยชน์ทางสังคม หรือผลประโยชน์ส่วนบุคคล

4. การมีส่วนร่วมในการประเมินผล

ประชุม สุวัติถี (2551, น. 32) ได้กล่าวถึงลักษณะเงื่อนไขพื้นฐานของการมีส่วนร่วม ของบุคคลว่าเกิดจากพื้นฐาน 4 ประการ คือ

1. เป็นบุคคลที่มีความสามารถที่จะเข้าร่วม กล่าวคือ จะต้องเป็นผู้มีศักยภาพที่จะเข้าร่วมในการดำเนินกิจกรรมต่าง ๆ เช่น จะต้องมีความสามารถในการค้นหาความต้องการ วางแผนการบริหารจัดการ การบริการองค์กรตลอดจนการใช้ทรัพยากรอย่างคุ้มค่า

2. เป็นบุคคลที่มีความพร้อมในการเข้ามามีส่วนร่วม กล่าวคือ ผู้นั้นจะต้องมีสภาพ ทางเศรษฐกิจ วัฒนธรรม และกายภาพที่เปิดโอกาสให้เข้ามามีส่วนร่วมได้

3. เป็นบุคคลที่มีความประสงค์จะเข้าร่วม กล่าวคือ เป็นผู้ที่มีความเต็มใจ สมัครใจที่จะเข้าร่วม เล็งเห็นผลประโยชน์ของการเข้าร่วม และจะต้องไม่เป็นการบังคับ หรือผลักดันให้เข้าร่วม โดยที่ตนเองไม่ประสงค์จะเข้าร่วม

4. เป็นบุคคลที่มีความเป็นไปได้ที่จะเข้าร่วม กล่าวคือ เป็นผู้มีโอกาสที่จะเข้าร่วม  
ซึ่งถือว่าเป็นการกระจายอำนาจให้กับบุคคลในการตัดสินใจ และกำหนดกิจกรรมที่ตนเองต้องการในระดับที่เหมาะสม โดยบุคคลจะต้องมีโอกาสและมีความเป็นไปได้ที่จะจัดการด้วยตนเอง

มณฑล จันทร์แจ่มใส (2551, น. 16) ได้กล่าวถึงลักษณะของการมีส่วนร่วมไว้ว่า การมีส่วนร่วมของบุคคลจะต้องมีและเกิดขึ้นมาโดยตลอด ทั้งนี้เริ่มตั้งแต่ขั้นตอนการมีส่วนร่วมในการวางแผนโครงการ การบริหารจัดการดำเนินงานตามแผน การเสียสละกำลังแรงงานของบุคคล ตลอดจนวัสดุอุปกรณ์ กำลังเงินหรือทรัพยากรที่มีอยู่

สำหรับลักษณะการมีส่วนร่วมของบุคคลโดยทั่วไปแล้วยังมีปัจจัยอีกหลายอย่างที่เกี่ยวข้องกับการมีส่วนร่วม ได้แก่ เพศ อายุ สถานภาพครอบครัว ระดับการศึกษา สถานภาพทางสังคม อาชีพ และรายได้ เป็นต้น

**2.1.3 รูปแบบและขั้นตอนของการมีส่วนร่วม**

มงคล จันทร์ส่อง (2544,น. 36) ได้กำหนดรูปแบบและขั้นตอนของการมีส่วนร่วม   
ของบุคคล ไว้ว่าองค์ประกอบรูปแบบของการมีส่วนร่วมมีอยู่ 3 ด้าน ดังนี้

1. การมีส่วนร่วมจะต้องมีวัตถุประสงค์ หรือจุดมุ่งหมายที่ชัดเจน การให้บุคคล   
เข้าร่วมกิจกรรมจะต้องมีวัตถุประสงค์และเป้าหมายที่ชัดเจนว่า จะทำกิจกรรมนั้น ๆ ไปเพื่ออะไร ผู้เข้าร่วมกิจกรรมจะได้ตัดสินใจถูกว่าควรจะเข้าร่วมหรือไม่

2. การมีส่วนร่วมจะต้องมีกิจกรรมเป็นเป้าหมาย การให้บุคคลเข้ามามีส่วนร่วมใน กิจกรรมจะต้องระบุลักษณะของกิจกรรมว่ามีรูปแบบและลักษณะอย่างไร เพื่อให้ผู้เข้าร่วมกิจกรรมสามารถตัดสินใจได้ว่าจะเข้าร่วมกิจกรรมหรือไม่

3. การเข้าร่วมจะต้องมีบุคคลหรือกลุ่มเป้าหมาย การที่จะให้บุคคลเข้ามามีส่วน ร่วมในกิจกรรมนั้น จะต้องระบุกลุ่มเป้าหมายด้วย อย่างไรก็ตามโดยทั่วไปบุคคลกลุ่มเป้าหมายมักถูกจำกัดโดยกิจกรรมและวัตถุประสงค์ของการมีส่วนร่วมอยู่แล้วเป็นพื้นฐาน

ศิริชัย กาญจนวาสี (2547, น. 52) ได้กำหนดรูปแบบและปัจจัยที่มีอิทธิพลต่อการมีส่วนร่วมของบุคคลในองค์กร ดังนี้

1. การมีส่วนร่วมในการประชุม

2. การมีส่วนร่วมในการเสนอปัญหา

3. การมีส่วนร่วมในการปฏิบัติกิจกรรมต่าง ๆ ขององค์กร

4. การมีส่วนร่วมตัดสินใจในการเลือกแนวทางในการแก้ไขปัญหา

5. การมีส่วนร่วมในการประเมินผลในกิจกรรมต่าง ๆ

6. การมีส่วนร่วมในการได้รับประโยชน์

วรรณา วงษ์วานิช (2549, น. 26) ได้กำหนดรูปแบบของการมีส่วนร่วมของบุคคลไว้ เป็น 2 ลักษณะ ดังนี้

1. การมีส่วนร่วมอย่างแท้จริง คือ รูปแบบที่บุคคลได้เข้ามามีส่วนร่วม หรือเข้ามามีส่วนเกี่ยวข้องร่วมตัดสินใจในการดำเนินงานแต่ละขั้นตอน จนกว่าการดำเนินงานจะบรรลุผลเสร็จสมบูรณ์

2. การมีส่วนร่วมที่ไม่แท้จริง คือ รูปแบบที่บุคคลได้เข้ามามีส่วนร่วม หรือเข้ามาเกี่ยวข้องในลักษณะหนึ่งลักษณะใด หรือในขั้นตอนใดขั้นตอนหนึ่งเท่านั้น

โดยแท้จริงแล้วกระบวนการมีส่วนร่วมไม่อาจสามารถกระทำได้ในทุกประเด็น แต่การมีส่วนร่วมของบุคคลจะมีอยู่ในเกือบทุกกิจกรรมของสังคม ทั้งนี้ขึ้นอยู่กับความสนใจและประเด็นการพิจารณาที่อยู่ภายใต้เงื่อนไขพื้นฐานการมีส่วนร่วมว่า จะต้องมีอิสรภาพ มีความเสมอภาค และ  
มีความสามารถในการเข้าร่วมกิจกรรม เพื่อให้การมีส่วนร่วมดำเนินไปได้อย่างมีประสิทธิภาพ

จากข้อความดังกล่าวข้างต้นกล่าวโดยสรุปได้ว่า การมีส่วนร่วมของบุคคลสามารถแบ่งออกได้เป็น 2 ลักษณะ ได้แก่ 1) การมีส่วนร่วมอย่างแท้จริง ซึ่งบุคคลจะเข้ามามีส่วนเกี่ยวข้องในการดำเนินการทุกขั้นตอน ไม่ว่าจะเป็นการร่วมคิด ร่วมเสนอปัญหา การร่วมตัดสินใจ การร่วมปฏิบัติ ตลอดจนการร่วมติดตามและประเมินผลโครงการ 2) การมีส่วนร่วมที่ไม่แท้จริง ซึ่งเป็นรูปแบบที่บุคคลได้เข้ามามีส่วนร่วม หรือเข้ามาเกี่ยวข้องในลักษณะหนึ่งลักษณะใด หรือในขั้นตอนใดขั้นตอนหนึ่งเท่านั้น

**2.2 แนวคิดเกี่ยวกับการจัดการศึกษา**

การจัดการศึกษานี้มีบุคคลหลายคนและหลายหน่วยงานเข้ามีส่วนร่วม ไม่ว่าจะเป็น ครอบครัว ผู้ปกครอง ชุมชน ประชาคม เอกชน สื่อมวลชน วัด โรงเรียน และที่มีความสำคัญมาก คือ รัฐบาลและหน่วยงานของรัฐ ซึ่งรวมถึงองค์กรปกครองส่วนท้องถิ่น ด้วยการจัดการศึกษาในภาพรวมเป็นเรื่อง  
ที่สังคมและผู้รับผิดชอบในการจัดการศึกษาทุกระดับต้องร่วมมือกัน เพื่อให้สามารถบรรลุเป้าหมายและวัตถุประสงค์ของการจัดการศึกษาได้อย่างมีประสิทธิภาพและมีประสิทธิผล กล่าวได้ว่าการจัดการศึกษาเป็นกระบวนการที่มีองค์ประกอบหลายประการ ดังนั้นเพื่อนำไปสู่เป้าหมายที่พึงปรารถนาในการพัฒนาคุณภาพมนุษย์ ทุกประเทศจึงต้องดำเนินการยกระดับคุณภาพประชากรและเพิ่มขีดความสามารถของประเทศในการแข่งขันระหว่างประเทศ

**2.2.1 ความหมายของการจัดการศึกษา**

พระราชบัญญัติการศึกษาแห่งชาติ (2542) การจัดการศึกษาเป็นกระบวนการอย่างเป็นระบบ โดยมีเป้าหมายชัดเจน คือ การพัฒนาคุณภาพมนุษย์ทุกด้าน ไม่ว่าจะเป็นด้านร่างกาย จิตใจ สติปัญญา คุณธรรม ค่านิยม ความคิด การประพฤติปฏิบัติ ฯลฯ โดยคาดหวังว่าคนที่มีคุณภาพนี้จะทำให้สังคมมีความมั่นคง สงบสุข เจริญก้าวหน้าทันโลก แข่งขันกับสังคมอื่นในเวทีระหว่างประเทศได้ คนในสังคมมีความสุข มีความสามารถประกอบอาชีพการงานได้อย่างมีประสิทธิภาพ และอยู่ร่วมกันได้อย่างสมานฉันท์ ซึ่งการจัดการศึกษามีหลายรูปแบบ ไม่ว่าจะเป็นการจัดการศึกษาในสถานศึกษา นอกสถานศึกษา ตามอัธยาศัย ทั้งนี้ย่อมขึ้นกับความเหมาะสมสำหรับกลุ่มเป้าหมายแต่ละกลุ่มที่แตกต่างกันไป เนื่องจากการจัดการศึกษาเป็นกระบวนการที่เป็นระบบ ดังนั้นการจัดการศึกษาจึงจำเป็นต้องดำเนินไปอย่างต่อเนื่อง มีบุคคลและหน่วยงานที่รับผิดชอบเข้าร่วมดำเนินการ มีรูปแบบ ขั้นตอน กติกาและวิธีการดำเนินการ มีทรัพยากรต่าง ๆ สนับสนุน และต้องมีกระบวนการประเมินผลการจัดการศึกษาที่เที่ยงตรงและเชื่อถือได้ด้วย ทั้งนี้ผลผลิตของการจัดการศึกษา ได้แก่ ผู้ที่ได้รับการศึกษา ส่วนผลลัพธ์หรือผลสะท้อนสุดท้ายคือ การมีพลเมืองที่มีคุณภาพ และสังคมมีสภาพที่พึงประสงค์

ธีระ ภักดี (2531, น. 7) ได้กล่าวว่า การจัดการศึกษาโรงเรียนประถมศึกษา หมายถึงการใช้ความสามารถในการเป็นผู้นำการควบคุม และการจัดการเกี่ยวกับเรื่องราวต่าง ๆ ภายในโรงเรียน อันเกี่ยวเนื่องถึงกระบวนการเรียนการสอน เช่น เรื่องเกี่ยวกับตัวครู นักเรียน ประมวลการสอน หลักสูตรวิธีการสอนและสื่อการสอน เป็นต้น

กรมสามัญศึกษา (2544, น. 1) ได้กล่าวว่า การจัดการศึกษามีขอบข่ายและหน้าที่ความรับผิดชอบ ประกอบด้วยงาน 6 งาน คือ

1. การบริหารงานวิชาการ

2. การบริหารงานธุรการ

3. การบริหารงานปกครอง

4. การบริหารงานบริการ

5) การบริหารงานโรงเรียนกับชุมชน

6. การบริหารการจัดการทั่วไป

ประสพ แสนคาเครือ (2535, น. 43) ได้กล่าวถึงขอบข่ายงานของการจัดการศึกษาไว้ดังนี้

1. บริหารงานวิชาการ เช่น บริหารหลักสูตร การเรียนการสอน การวัดผล ประเมินผล ซึ่งถือว่าเป็นเป้าหมายสูงสุดของโรงเรียน การบริหารบุคลากร ได้แก่ กระบวนการจูงใจคนให้ทำงานเป็นประโยชน์แก่โรงเรียน โดยตัวเขาเองก็พอใจที่จะทำงานนั้น ๆ ด้วย ข้อนี้ถือเป็นเครื่องมือที่สำคัญที่สุดที่จะให้เป้าหมายของโรงเรียนเป็นไปได้

2. บริหารธุรการ อันถือเป็นงานบริหารที่จะเอื้อความสะดวกสบายให้สมาชิกในโรงเรียน บริหารกิจการนักเรียนซึ่งคำนึงถึงกิจกรรมต่าง ๆ ที่จัดให้แก่นักเรียน เพื่อส่งเสริมวิชาการและอยู่ร่วมกันอย่างสอดคล้องกับสังคมจริง ๆ มากที่สุดเท่าที่จะเป็นไปได้ ข้อนี้ผู้บริหารการศึกษาหลายท่านกล่าวสนับสนุนกันว่า เป็นงานที่เสริมพละกำลังให้แก่โรงเรียน เพราะโดยความจริงแล้วกำลังที่สำคัญอย่างยิ่งของโรงเรียนก็คือตัวนักเรียนนั่นเอง การสร้างความสัมพันธ์กับชุมชน ผู้บริหารโรงเรียนที่ดีย่อมตระหนักเสมอว่าโรงเรียนกับชุมชนนั้นเป็นฝาแฝดซึ่งกันและกัน ภารกิจของโรงเรียนจะบรรลุเป้าหมายได้จำเป็นต้องมีการประสานสัมพันธ์ที่ดีต่อชุมชนงานในข้อนี้จึงเปรียบเหมือนการสร้างมิตรภาพกับเพื่อนบ้านเพื่อคอยช่วยเหลือซึ่งกันและกัน

ประสาน หอมพลู (2536, น. 8) ได้กล่าวว่า การบริหารโรงเรียน หมายถึง การดำเนินงานของกลุ่มบุคคล เพื่อการบริหารทางการศึกษาแก่สมาชิกในสังคม ซึ่งประกอบไปด้วยงานวิชาการ งานบุคลากร งานกิจการนักเรียน งานธุรการและการเงิน งานอาคารสถานที่ และงานความสัมพันธ์ระหว่างโรงเรียนกับชุมชน

สมคิด บางโม (2544, น. 52) ได้กล่าวว่า ภารกิจหลัก 4 ประการ ของการบริหารสถานศึกษา คือ

1. งานวิชาการ

2. งานงบประมาณ

3. งานบุคลากร

4. บริหารงานทั่วไป

Faber and Chearon (1970, p. 212) ได้กล่าวว่าการจัดการศึกษาโรงเรียนควรแยกเป็น 10 ประเภท ดังนี้

1. การจัดและพัฒนาหลักสูตร

2. งานบริหารกิจการนักศึกษา

3. งานบริหารความสัมพันธ์ระหว่างโรงเรียนกับชุมชน

4. งานบริหารบุคลากร

5. งานบริหารอาคารสถานที่

6. การจัดองค์การและโครงสร้าง

7. งานธุรการและการเงิน

8. การจัดอำนวยความสะดวกในการเดินทางของนักเรียน

9. การจัดการเรียนการสอน

10. การติดตามประเมินผล

Campbell (1972, p. 189, อ้างถึงใน สมศักดิ์ มั่นสวัสดิ์, 2531, น. 10) ได้กล่าวว่า งานบริหารสถานศึกษาซึ่งผู้บริหารโรงเรียนจะต้องรับผิดชอบนั้นมี 7 งาน คือ

1. งานสัมพันธ์ระหว่างชุมชนกับโรงเรียน

2. งานหลักสูตรการสอน หลักสูตรท้องถิ่น

3. งานบุคลากรโรงเรียน

4. งานกิจการนักเรียน

5. งานอาคารสถานที่

6. งานบริหารการเงินและธุรการ

7. งานด้านการสนับสนุนโรงเรียน

สำนักงานคณะกรรมการการศึกษาแห่งชาติ (2544, น. 24) ได้กล่าวว่า กำหนดการ

กระจายอำนาจการบริหารและการจัดการศึกษา ไว้ดังนี้

1) ด้านการบริหารงานวิชาการ

2) ด้านการบริหารงานงบประมาณ

3) ด้านการบริหารงานบุคคล

4) ด้านการบริหารงานทั่วไป

**2.2.2 หลักการในการจัดการศึกษา พระราชบัญญัติการศึกษาแห่งชาติ พ.ศ. 2542**

ได้กำหนดหลักการศึกษาไว้ และใช้หลักการดังกล่าวเป็นตัวกำหนดสาระเนื้อหาของกฎหมายว่าด้วยการศึกษาหลักสำคัญในการจัดการศึกษา (ตามมาตรา 8) กำหนดไว้ 3 ประการ คือการศึกษาตลอดชีวิต การมีส่วนร่วม และการพัฒนาต่อเนื่อง ดังนี้

1. การศึกษาตลอดชีวิต ถือว่าการจัดการศึกษานั้นเป็นการศึกษาตลอดชีวิตสำหรับประชาชน โดยมีหลักการคือคนทุกคนต้องได้รับการศึกษาอย่างต่อเนื่องตลอดชีวิต การศึกษานี้ต้องครอบคลุมทุกด้าน มิใช่เฉพาะชีวิตการงานเท่านั้น เพราะไม่เพียงบุคคลต้องพัฒนาตนเองและความสามารถในการประกอบอาชีพของตน คนแต่ละคนต้องมีส่วนร่วมรับผิดชอบในการพัฒนาชุมชนและประเทศโดยส่วนรวม ทั้งด้านเศรษฐกิจ ชีวิตความเป็นอยู่ ความสัมพันธ์ระหว่างบุคคลและวัฒนธรรมด้วย ทั้งนี้เพราะสังคม เศรษฐกิจ สภาพแวดล้อม และพัฒนาการทางเทคโนโลยีเกิดขึ้นอย่างรวดเร็ว จึงจำเป็นต้องศึกษาความเป็นไปรอบตัวเพื่อให้สามารถรองรับการเปลี่ยนแปลงได้อย่างเหมาะสม

2. การมีส่วนร่วม สังคมต้องมีส่วนร่วมในการจัดการศึกษา ซึ่งการมีส่วนร่วมนั้นแสดงออกได้หลายลักษณะ เช่น ร่วมเป็นกรรมการ ร่วมแสดงความคิดเห็น ร่วมสนับสนุนกิจกรรมทางการศึกษา ร่วมสนับสนุนทรัพยากร ร่วมติดตามประเมิน ส่งเสริมให้กำลังใจและปกป้องผู้ปฏิบัติงานที่มุ่งประโยชน์ต่อส่วนรวม หลักการนี้ถือว่าอนาคตของประเทศและความจำเริญรุ่งเรืองของสังคมไทย   
เป็นความรับผิดชอบของคนไทยทุกคนมิใช่ถูกจำกัดโดยตรงในการจัดการศึกษา ดังนั้นจึงเป็นทั้งสิทธิและหน้าที่ของคนไทยทุกคนที่จะเข้ามีส่วนร่วมในลักษณะต่าง ๆ โดยเฉพาะอย่างยิ่งการเข้ามีส่วนร่วมอย่างสร้างสรรค์ เพื่อแก้ไขปัญหาอุปสรรคของการจัดการศึกษา ช่วยส่งเสริมสนับสนุนให้เกิดการพัฒนาและช่วยดูแลการจัดการศึกษาเป็นไปอย่างถูกต้องตามทำนองคลองธรรม

3. การพัฒนาต่อเนื่อง การศึกษาเป็นเรื่องที่ต้องปรับเปลี่ยนตลอดเวลาให้เท่าทันกับความรู้ที่ก้าวหน้าไปไม่หยุดยั้ง ดังนั้นการจัดการศึกษาต้องให้ความสำคัญกับการพัฒนาสาระและกระบวนการเรียนรู้อย่างต่อเนื่อง การพัฒนานี้มีทั้งการค้นคิดสาระและกระบวนการเรียนรู้ใหม่ ๆ   
การประยุกต์ปรับปรุงเนื้อหาสาระที่มีอยู่ และการติดตามเรียนรู้เนื้อหาสาระที่มีผู้ประดิษฐ์คิดค้นมาแล้ว ผู้เกี่ยวข้องทุกฝ่ายไม่ว่าครูผู้บริหาร บุคลากรทางการศึกษา ต้องถือเป็นภาระหน้าที่สำคัญในการปรับปรุงตนเองให้ทันโลกและทันสมัย ขณะเดียวกันก็ต้องทำความเข้าใจสภาพแวดล้อม  
 เพื่อประยุกต์ความรู้ได้อย่างเหมาะสม แต่การรับความรู้มาถ่ายทอดโดยปราศจากดุลยพินิจอาจก่อความเสียหายโดยไม่คาดคิด จึงเป็นหน้าที่ของทุกฝ่ายที่จะต้องช่วยกันดูแลให้ความรู้ใหม่ ๆ   
เป็นประโยชน์ต่อผู้เรียนและสังคมอย่างแท้จริง นอกจากนี้แล้วกฎหมายยังได้ระบุหลักในการจัดระบบ โครงสร้าง และกระบวนการจัดการศึกษาไว้ใน (มาตรา 9) ดังนี้

3.1 หลักเอกภาพด้านนโยบายและมีความหลากหลายในการปฏิบัติ หมายความว่า   
การจัดการศึกษาจะเน้นนโยบาย หลักการ และเป้าประสงค์ร่วมกัน แต่เปิดโอกาสให้ผู้ปฏิบัติงานได้ใช้ดุลยพินิจเลือกเส้นทางและวิธีการปฏิบัติให้เหมาะสมกับสภาพแวดล้อมในการทำงานของตน

3.2 หลักการกระจายอำนาจไปสู่เขตพื้นที่การศึกษา สถานศึกษา และองค์กรปกครองส่วนท้องถิ่น นอกจากนี้ยังให้ความสำคัญกับการบริหารที่ให้สถานศึกษาบริหารจัดการได้เอง (School-based management) ซึ่งตามหลักการนี้จำเป็นต้องแยกภาระงานด้านนโยบายเกณฑ์และมาตรฐานออกจากงานด้านปฏิบัติหรืองานบริการ ทั้งนี้หน่วยงานส่วนกลางทำหน้าที่กำหนดนโยบาย เกณฑ์และมาตรฐาน ส่วนเขตพื้นที่การศึกษาสถานศึกษา และองค์กรปกครองส่วนท้องถิ่น มีหน้าที่ดำเนินการให้เกิดผลในทางปฏิบัติ จึงจำเป็นต้องกระจายอำนาจให้หน่วยปฏิบัติดูแลและรับผิดชอบ การตัดสินใจด้วยตนเองโดยหน่วยงานส่วนกลางทำหน้าที่ติดตาม ประเมิน และตรวจสอบ ตลอดจนส่งเสริมสนับสนุนให้หน่วยปฏิบัติที่ได้รับมอบอำนาจสามารถทำหน้าที่ได้อย่างมีประสิทธิภาพ

3.3 การกำหนดมาตรฐานการศึกษาและจัดระบบประกันคุณภาพการศึกษาทุกระดับและประเภทการศึกษา ตามหลักการนี้หากหน่วยปฏิบัติได้รับมอบอำนาจให้ดำเนินการได้อย่างคล่องตัวพอควรแล้วก็จำเป็นต้องกำหนดมาตรฐานการศึกษาให้หน่วยปฏิบัติรับผิดชอบ เพราะการมอบอำนาจโดยไม่มีกติกาก็เท่ากับมอบให้ทำงานโดยไม่มีเป้าหมาย ซึ่งไม่สามารถประเมินได้ ในเมื่อรัฐและองค์กรปกครองส่วนท้องถิ่นให้ทรัพยากรสนับสนุนแก่สถานศึกษา และหน่วยงานการศึกษา   
ซึ่งอาจเปรียบเสมือนการซื้อสินค้าหรือบริการก็ต้องมีสิทธิกำหนดคุณค่าและลักษณะของสิ่งที่ต้องการซื้อ โดยยึดเป้าหมายผลการจัดการศึกษาเป็นหลัก ได้แก่ มาตรฐานการศึกษา รวมทั้งหน่วยปฏิบัติเอง  
ก็ต้องวางระบบประกันคุณภาพเพื่อสร้างความมั่นใจแก่ผู้ซื้อสินค้าและบริการของตน จากนั้นจำเป็นต้องมีการประเมินผลการจัดการศึกษา โดยพิจารณาจากมาตรฐานและระบบประกันคุณภาพ อันจะเป็นประโยชน์ต่อทุกฝ่าย อย่างน้อยผลการประเมินจะส่งเสริมให้ผู้จัดการศึกษาแต่ละระดับได้ตระหนักว่าผลการดำเนินการของตนเป็นอย่างไร เมื่อเทียบกับมาตรฐานการศึกษาและเกณฑ์ชี้วัดของระบบประกันคุณภาพ และต้องหาทางปรับปรุงผลการจัดการศึกษาให้ได้ตามมาตรฐานและรักษาระดับการประกันคุณภาพของตน รวมทั้งยกระดับการจัดการศึกษาให้สูงขึ้นด้วย

3.4 การส่งเสริมมาตรฐานวิชาชีพครู คณาจารย์ และบุคลากรทางการศึกษา และ  
การพัฒนาต่อเนื่อง โดยกำหนดมาตรการต่าง ๆ เช่น การกำหนดให้มีใบอนุญาตประกอบวิชาชีพ   
การกำหนดมาตรฐานวิชาชีพ การส่งเสริมให้มีการพัฒนาตนเองอย่างต่อเนื่องตามหลักสูตรการอบรมมาตรฐานต่าง ๆ โดยมีเจตนาเพื่อรักษาคุณภาพของผู้รับผิดชอบในการจัดการศึกษาให้อยู่ในระดับ  
ที่พึงประสงค์ และกระตุ้นส่งเสริมให้พัฒนาปรับปรุงตลอดเวลา อันจะเป็นประโยชน์ต่อผู้ได้รับการศึกษาโดยตรง

3.5 การระดมทรัพยากรจากแหล่งต่าง ๆ มาใช้เพื่อการจัดการศึกษา ทรัพยากรต่าง ๆ   
ที่จำเป็นสำหรับการจัดการศึกษา ได้แก่ ทรัพยากรการเงิน วัสดุอุปกรณ์ ทรัพยากรบุคคลที่มีความรู้ ความชำนาญในการเรียนการสอน ภูมิปัญญาท้องถิ่น สื่อและเทคโนโลยีต่าง ๆ ล้วนเป็นทรัพยากรจำเป็น แต่รัฐไม่สามารถจัดหามาสนับสนุนได้อย่างเพียงพอ จึงถือเป็นภาระหน้าที่ของผู้ที่มีส่วนได้ส่วนเสียทุกคนในการจัดการศึกษาจะต้องเข้ามาช่วยเหลือสนับสนุน เพื่อยกระดับคุณภาพการศึกษาของหน่วยงานการศึกษาในแต่ละท้องถิ่น ตัวอย่างเช่น ครูอาจเชิญผู้เฒ่าในหมู่บ้านที่มีความรู้เกี่ยวกับศิลปวัฒนธรรมพื้นบ้านมาช่วยสาธิตหรือสอนวิชาที่เกี่ยวข้องได้

3.6 การมีส่วนร่วม การให้ความสำคัญกับการมีส่วนร่วมของบุคคล ครอบครัว ชุมชน องค์กรชุมชน องค์กรปกครองส่วนท้องถิ่น เอกชน องค์กรเอกชน องค์กรวิชาชีพ สถาบันศาสนา   
สถานประกอบการและสถาบันสังคมอื่นในการจัดการศึกษา โดยบุคคล กลุ่มบุคคล หรือองค์กรต่าง ๆ   
จะได้รับการส่งเสริมให้เข้าร่วมเสนอแนะ กำกับติดตาม และสนับสนุนการจัดการศึกษาเพื่อประโยชน์ของสังคมโดยรวม

**2.2.3 สิทธิและหน้าที่ของประชาชนในการจัดการศึกษา**

กฎหมายกำหนดทั้งสิทธิและหน้าที่ของประชาชนในการจัดการศึกษาไว้อย่างกว้างขวางกว่าที่เคยเป็นมาในอดีตมาก ดังนี้

1. สิทธิที่ได้รับจากการจัดการศึกษาของรัฐ บุคคลต้องมีสิทธิและโอกาสเสมอกันในการรับการศึกษาขั้นพื้นฐานไม่น้อยกว่าสิบสองปี ซึ่งรัฐต้องจัดการศึกษาให้ทั่วถึงและมีคุณภาพ โดยไม่เก็บค่าใช้จ่าย สิทธิส่วนนี้ยังถูกกำหนดไว้ในรัฐธรรมนูญด้วยสำหรับบุคคลที่มีความบกพร่องทางร่างกาย จิตใจ สติปัญญา อารมณ์ สังคม การสื่อสาร การเรียนรู้ ร่างกายพิการ และทุพพลภาพ รวมทั้งบุคคลซึ่งไม่สามารถพึ่งตนเองได้ หรือไม่มีผู้ดูแลหรือด้อยโอกาส รัฐต้องจัดให้บุคคลดังกล่าวมีสิทธิและโอกาสได้รับการศึกษาขั้นพื้นฐานเป็นพิเศษ เช่น อาจจัดสถานศึกษาพิเศษ จัดระบบการศึกษาพิเศษ ให้ทุนหรืองบประมาณพิเศษเพื่อดูแล เป็นต้น นอกจากนี้บุคคลซึ่งมีความสามารถพิเศษ รัฐต้องจัดรูปแบบการศึกษาที่เหมาะสม โดยคำนึงความสามารถของบุคคลนั้นตาม (มาตรา 10) เหตุผลสำคัญคือบุคคลที่มีความสามารถพิเศษเป็นทรัพยากรสำคัญของประเทศ หากจัดการศึกษาปกติอาจทำให้ไม่สามารถพัฒนาบุคคลดังกล่าวให้มีความรู้ความสามารถตามศักยภาพของเขาได้ รัฐจึงมีหน้าที่ลงทุนพิเศษสำหรับบุคคลเหล่านี้ และถือเป็นสิทธิของบุคคลซึ่งมีความสามารถพิเศษที่จะได้รับบริการทางการศึกษาซึ่งเหมาะสมสำหรับการพัฒนาศักยภาพของตน

2. หน้าที่ในการจัดการศึกษา กฎหมายกำหนดหน้าที่ในการจัดการศึกษาของบุคคลกลุ่มต่าง ๆ ดังนี้ บิดา มารดา หรือผู้ปกครองมีหน้าที่จัดให้บุคคลในความดูแลได้รับการศึกษาภาคบังคับ ตลอดจนต้องจัดให้ได้รับการศึกษานอกเหนือจากการศึกษาภาคบังคับตามความพร้อมของครอบครัว (มาตรา 11) ตามความข้อนี้ ประชาชนทุกคนซึ่งมีบุตรหลานหรือผู้อุปการะต้องมีภาระตามกำลังความสามารถ สองระดับภาระขั้นแรก คือการส่งบุตรหลานหรือผู้ใต้ปกครองของตนเข้ารับการศึกษาภาคบังคับ (เทียบได้ตั้งแต่ชั้นประถมไปจนถึงชั้นมัธยมศึกษาปีที่สาม) ภาระส่วนนี้เป็นภาระบังคับ  
ซึ่งพ่อแม่ผู้ปกครองที่ละเลยอาจได้รับโทษได้ หากละเลยหรือไม่ปฏิบัติตามกฎหมาย เมื่อเยาวชนได้รับการศึกษาภาคบังคับซึ่งเป็นพื้นฐานต่ำสุดแล้ว หากครอบครัวมีความพร้อมก็พึงรับภาระขั้นที่สอง ได้แก่ การส่งเสียให้ได้เล่าเรียนสูงขึ้นไปตามกำลังความสามารถ เช่น เรียนจนถึงขั้นอุดมศึกษา เป็นต้น หน้าที่ในการสนับสนุนการศึกษาส่วนนี้ถือเป็นการเข้าร่วมจัดการศึกษาทั้งโดยบังคับ และโดยกำลังความสามารถของประชาชน

3. สิทธิในการจัดการศึกษา บุคคล ครอบครัว องค์กรชุมชน องค์กรเอกชน องค์กรวิชาชีพ สถาบันศาสนา สถานประกอบการ และสถาบันสังคมอื่น มีสิทธิในการจัดการศึกษาขั้นพื้นฐาน ซึ่งต้องเป็นไปตามกฎกระทรวง (มาตรา 12) ด้วยเหตุผลที่ว่า การศึกษาเป็นเรื่องของประชาชนทุกหมู่เหล่า เริ่มตั้งแต่ครอบครัวเป็นต้นไป ดังนั้นไม่เพียงประชาชนจะต้องมีหน้าที่สนับสนุนการศึกษาแก่บุตรหลานของตนเท่านั้น แต่ยังมีสิทธิจัดการศึกษาได้ด้วย คือต้องถือว่ารัฐไม่มีอำนาจผูกขาดในการจัดการศึกษา หากประชาชนสามารถจัดการศึกษาอย่างมีคุณภาพได้มาตรฐานก็ต้องยอมให้ประชาชน  
มีสิทธิจัดการศึกษา

ดังนั้นตามกฎหมายฉบับนี้ประชาชนอาจจัดการศึกษาได้หลากหลาย เช่น ครอบครัวอาจจัดการศึกษาได้เอง คือพ่อแม่เป็นผู้สอนเอง หรือหลายครอบครัวอาจร่วมกันจัดการศึกษาแก่บุตรหลานของตนในทำนองเดียวกัน องค์กรประชาชนระดับต่าง ๆ ก็อาจจัดการศึกษาได้เอง เช่น สถานประกอบการที่มีพนักงานจำนวนมากอาจตั้งสถานศึกษาได้เอง หรือสถาบันศาสนาและสถาบันสังคมอื่นก็มีสิทธิจัดการศึกษาได้ ทั้งนี้เพื่อประกันว่าประชาชนจัดการศึกษาได้อย่างมีคุณภาพ รัฐก็ย่อมมีส่วนกำหนดกฎเกณฑ์ในการประเมินและเทียบโอนระดับการศึกษาของเยาวชน เพื่อให้สามารถเข้าศึกษาต่อได้โดยไม่เสียโอกาส

4. สิทธิประโยชน์จากการจัดการศึกษา เมื่อจัดการศึกษาแล้วประชาชนก็ย่อมมีสิทธิประโยชน์อย่างใดอย่างหนึ่งจากรัฐ ดังนี้ (มาตรา 13 และ 14)

4.1 การสนับสนุนจากรัฐ เพื่อให้ประชาชนสามารถจัดการศึกษาได้อย่างมีคุณภาพตามมาตรฐาน รัฐต้องเข้ามามีส่วนช่วยเหลือสนับสนุนด้วยวิธีการต่าง ๆ เพื่อให้ประชาชนหรือผู้จัดการศึกษาภาคประชาชนมีความรู้ความสามารถในการอบรมเลี้ยงดูและการให้การศึกษาแก่บุตร หรือบุคคลซึ่งอยู่ในความดูแลรับผิดชอบ เช่น อาจช่วยเหลือทางวิชาการ การแนะนำให้คำปรึกษา   
การเทียบโอนความรู้และประสบการณ์ การสนับสนุนให้ใช้เวลาบางส่วนเข้าเรียนร่วมกับนักเรียนใน  
ชั้นเรียนปกติของรัฐ เป็นต้น

4.2 เงินอุดหนุนจากรัฐ เนื่องจากการจัดการศึกษาต้องมีค่าใช้จ่ายเพราะเป็นการลงทุนอย่างหนึ่ง ดังนั้นเมื่อรัฐต้องจัดการศึกษาขั้นพื้นฐานโดยไม่เก็บค่าใช้จ่าย รัฐก็พึงจัดสรรเงินอุดหนุนสำหรับการจัดการศึกษาขั้นพื้นฐานให้แก่ครอบครัวหรือกลุ่มประชาชนด้วย ส่วนจะมากน้อยเพียงใดและจัดสรรอย่างไรก็เป็นเรื่องที่รัฐจะกำหนด โดยให้ออกเป็นกฎหมาย

4.3 การลดหย่อนหรือยกเว้นภาษีสำหรับค่าใช้จ่ายการศึกษา สิ่งที่รัฐจะสนับสนุนนอกจากเงินอุดหนุนแล้ว ก็คือการสนับสนุนด้านภาษี คือลดหย่อนหรือยกเว้นภาษีในกรณีที่ประชาชนต้องเสียค่าใช้จ่ายการศึกษา แต่ทั้งนี้ต้องให้เป็นไปตามที่กฎหมายกำหนด

**2.2.4 บทบาทของบุคคล ครอบครัว และสถาบันสังคมในการจัดการศึกษา**

ผู้ปกครอง ครอบครัว ประชาชน และสถาบันสังคมมีบทบาทเข้าร่วมในการจัดการศึกษาได้หลายประการ ทั้งในการจัดการศึกษาซึ่งต้องได้รับสิทธิประโยชน์ดังกล่าวมาแล้ว แต่ต้องเป็นไปอย่างมีคุณภาพและได้มาตรฐาน นอกจากนี้ยังมีบทบาทร่วมในการจัดการศึกษาที่เอกชน องค์กรปกครองส่วนท้องถิ่นหรือรัฐจัดให้แก่บุตรหลานของตนอีกหลายประการ คือ

1. ร่วมตัดสินใจเกี่ยวกับการศึกษาของบุตรหลานตน เช่น เลือกสถานศึกษาให้บุตรหลาน ร่วมตัดสินใจทิศทางการศึกษาของบุตรหลาน

2. ร่วมแสดงความคิดเห็นเกี่ยวกับหลักสูตร พัฒนาการของบุตรหลานและการเรียนการสอนประจำวัน

3. ร่วมจัดทำหลักสูตรและติดตามผลการศึกษา เช่น ร่วมแสดงความคิดเห็นหรือเสนอแนะการจัดทำหลักสูตรท้องถิ่น ติดตามการจัดการเรียนการสอนของสถานศึกษาและครู ให้ข้อคิดเห็นเกี่ยวกับปัญหา และให้ข้อแนะนำในการจัดการศึกษาของสถานศึกษา

4. ร่วมในบรรยากาศการเรียนการสอนของสถานศึกษา ผู้ปกครองอาจร่วมในกิจกรรมการเรียนการสอน หรือร่วมกิจกรรมอื่นที่สถานศึกษาจัด ซึ่งหากสถานศึกษามีแนวทางสนับสนุนที่ดีก็จะส่งผลดีต่อการจัดการศึกษาของสถานศึกษานั้นเอง ตัวอย่างเช่น บริษัทแห่งหนึ่งในประเทศสหรัฐอเมริกายอมให้ผู้ปกครองไปเยี่ยมและรับประทานอาหารร่วมกับลูกหลานของตน ซึ่งเรียนในโรงเรียนซึ่งตั้งอยู่ในอาณาบริเวณโรงงาน ปรากฏว่ามีผลดีหลายอย่าง เช่น อัตราการเข้าเรียนของนักเรียนสูง คะแนนการอ่านสูงกว่านักเรียนโรงเรียนอื่น และอัตราการออกจากงานในโรงงานก็น้อยกว่าที่อื่นด้วย (สำนักงานคณะกรรมการการศึกษาแห่งชาติ 2543, น. 21) นอกจากนี้ครูยังมีความใกล้ชิดกับผู้ปกครองมากขึ้น ซึ่งส่งผลในการปรับปรุงการเรียนรู้ของนักเรียนโดยการมีส่วนร่วมของผู้ปกครอง

5. ร่วมสนับสนุนกิจการการศึกษา โดยสนับสนุนด้านความคิด การเป็นผู้นำ การเป็นกรรมการ การร่วมประชุม การให้คำปรึกษาแนะนำ การให้ข้อมูล ความคิดเห็น การปกป้องดูแล   
การสนับสนุนทรัพยากรการเงิน วัสดุอุปกรณ์ การร่วมดำเนินโครงการ การเผยแพร่ประชาสัมพันธ์ เป็นต้น นอกจากนี้ครอบครัว ชุมชน และสถาบันสังคมอาจเป็นผู้จัดการศึกษาเองได้ด้วย โดยจัดการศึกษาขั้นพื้นฐาน และสามารถมีการเทียบโอนผลการศึกษาได้ การจัดการศึกษาโดยครอบครัวอาจเป็นไปในรูปศูนย์การเรียน ครอบครัวเดี่ยวหรือกลุ่มครอบครัวก็ได้ ทั้งนี้เพื่อไม่ให้เกิดความแปลกแยกออกจากระบบการเรียนในสถานศึกษาปกติจึงจำเป็นต้องมีการจดทะเบียนหรือประสานกับสถานศึกษาในระบบเพื่อประโยชน์ในการเทียบโอนผลการศึกษา และเพื่อการสนับสนุนจากรัฐ โดยมีระบบการเยี่ยมบ้าน การนิเทศ และการประกันคุณภาพ ในส่วนนี้ต้องถือว่าครอบครัวและโรงเรียน  
มีส่วนเอื้อต่อกัน โดยครูเข้าร่วมประเมินผู้เรียนของครอบครัว ให้คำปรึกษาผู้ปกครองในการสอน หรือให้การสนับสนุนสื่อและอุปกรณ์การสอนแก่ครอบครัว

จากข้อความดังกล่าวข้างต้นสรุปได้ว่า การจัดการศึกษาในสถานศึกษามีความสำคัญอย่างยิ่ง จึงควรมีการสร้างส่งเสริม สนับสนุนให้เป็นสถานศึกษาแห่งการเรียนรู้ ซึ่งจะต้องอาศัยความร่วมมืออย่างจริงจังในการดำเนินงานจากบุคลากรฝ่ายต่าง ๆ ไม่ว่าจะเป็นครู นักเรียน ผู้ปกครอง ชุมชน   
ผู้นำชุมชนอย่างจริงจังจะสามารถพัฒนาการศึกษาไปสู่คุณภาพตามมาตรฐานการศึกษา ด้วยเหตุนี้ผู้วิจัยจึงได้ทำการศึกษาการพัฒนาแนวทางการมีส่วนร่วมของผู้ปกครองในการจัดการศึกษา   
ตามแนวทางของ สำนักงานคณะกรรมการการศึกษาแห่งชาติ และ Campbell ร่วมกับแนวคิดของ Faber and Chearon

**2.3 การมีส่วนร่วมของผู้ปกครองนักเรียนในการจัดการศึกษา**

ผู้วิจัยได้ศึกษารวบรวมเอกสารที่เกี่ยวข้องกับการมีส่วนร่วมของผู้ปกครองนักเรียนในการจัดการศึกษา ประกอบด้วย ความหมาย แนวคิด การมีส่วนร่วมของผู้ปกครองในการจัดการศึกษา บทบาทการมีส่วนร่วมของผู้ปกครองในการจัดการนิเทศ การสร้างการมีส่วนร่วมของผู้ปกครองในการจัดการศึกษา และหลักการ กระบวนการของการมีส่วนร่วมในการดำเนินกระบวนการมีส่วนร่วม   
มีรายละเอียดดังนี้

**2.3.1 ความหมาย แนวคิด และการมีส่วนร่วมของผู้ปกครองในการจัดการศึกษา**

พระราชบัญญัติการศึกษาแห่งชาติ พ.ศ. 2542 และที่แก้ไขเพิ่มเติม (ฉบับที่ 2) พ.ศ. 2545   
ในหมวดที่ 1 บททั่วไป ว่าด้วยความมุ่งหมายและหลักการ มาตรา 8 ได้กล่าวไว้ว่า การจัดการศึกษาให้ยึดหลัก ดังนี้ (สำนักงานปฏิรูปการศึกษา, 2545, น.5 - 7) เป็นการศึกษาตลอดชีวิตสำหรับประชาชน ให้สังคมมีส่วนร่วมในการจัดการศึกษา การพัฒนาสาระและกระบวนการเรียนรู้ให้เป็นไปอย่างต่อเนื่อง ส่วนในหมวดที่ 4 ว่าด้วยแนวการจัดการศึกษา มาตรา 24 ข้อ 6 กล่าวว่า ให้จัดการเรียนรู้ให้เกิดขึ้นทุกเวลาทุกสถานที่มีการประสานความร่วมมือกับบิดามารดา ผู้ปกครองและบุคคลในชุมชน  
ทุกฝ่าย เพื่อร่วมกันพัฒนาผู้เรียนตาม ในส่วนของมาตรา 39 และมาตรา 40 ให้กระจายอำนาจการบริหารและการจัดการศึกษา ทั้งด้านวิชาการ งบประมาณ การบริหารงานบุคคล และบริหารงานทั่วไป ไปยังคณะกรรมการ และสำนักงานเขตพื้นที่การศึกษาโดยตรง และให้คณะกรรมการสถานศึกษาของแต่ละสถานศึกษาทำหน้าที่กำกับ ส่งเสริมสนับสนุนกิจการของสถานศึกษา กระจายอำนาจการบริหารสถานศึกษาให้ผู้ที่อยู่ใกล้ชิดเด็ก ได้แก่ ผู้บริหารโรงเรียน ครู ผู้ปกครองและชุมชน ได้มีส่วนร่วมกันในการตัดสินใจการจัดการศึกษาให้มากที่สุดตามมาตรา 29 จึงเป็นแนวคิด ในการบริหารงานที่ใช้โรงเรียนเป็นฐานซึ่งเป็นศูนย์กลางของการบริหาร จัดการสถานศึกษาโดยตรงเป็นแนวคิดที่มุ่งให้สถานศึกษามีอิสระมีความคล่องตัว ในการบริหารงานวิชาการ งบประมาณ การบริหารงานบุคคล และการบริหารทั่วไปโดยเปิดโอกาสให้ชุมชนมีส่วนร่วมในการตัดสินใจ การบริหารในรูปแบบของคณะกรรมการสถานศึกษาขั้นพื้นฐาน ซึ่ง ประกอบด้วย ผู้บริหารโรงเรียน ผู้แทนครู ผู้แทนผู้ปกครอง ผู้แทนองค์กรการปกครองส่วนท้องถิ่น ผู้แทนศิษย์เก่าของสถานศึกษา ผู้ทรงคุณวุฒิผู้แทนชุมชน คณะบุคคลที่อยู่ใกล้ชิด และมีส่วนเกี่ยวข้องกับนักเรียนมากที่สุด (สำนักงานปฏิรูปการศึกษา, 2545, น. 14 - 15)

ศิริกาญจน์ โกสุมภ์ (2542, น. 32) ได้กล่าวถึงกิจกรรมที่ควรดำเนินในด้านความสัมพันธ์กับผู้ปกครอง คือ ครูออกเยี่ยมเยือนผู้ปกครอง เมื่อมีโอกาสรายงานความก้าวหน้าทางการศึกษา  
ของนักเรียนให้ผู้ปกครองทราบ เชิญผู้ปกครองมาเยี่ยมเยือนโรงเรียนในโอกาสที่มีกิจกรรมต่าง ๆ   
ของนักเรียนและโรงเรียนจัดประชุมผู้ปกครองในโอกาสอันควรเป็นครั้งคราวส่งข่าวสาร จดหมายข่าว แจ้งความ ตลอดจนจัดนิทรรศการผลงานของนักเรียนและเชิญผู้ปกครองมาเยี่ยมชม เชิญผู้ปกครองมาเยี่ยมเยือนกิจกรรมพิเศษของโรงเรียน เช่น กีฬา ละครหรือดนตรี จัดให้มีวันคุยกับครู โดยเชิญผู้ปกครองมาสนทนากับครูประจำชั้น อย่างน้อยภาคการศึกษาละ 1 ครั้ง

น้ำทิพย์ เสือสารัตน์ (2546, น. 32, อ้างถึงใน อารมณ์ คำเกาะ, 2557, น. 22) กล่าวว่า การมีส่วนร่วมของผู้ปกครองในการจัดการศึกษาเป็นกระบวนการที่ผู้ปกครองได้เข้ามามีส่วนร่วมในการทำงานกับโรงเรียน ครู และชุมชนที่เกี่ยวข้องกับการจัดการศึกษา ตั้งแต่การร่วมคิดร่วมทำ   
ร่วมวางแผน

พงศ์พันธ์ แก้วหาวงศ์ (2550, น. 41) ได้ให้ความหมายของการมีส่วนร่วมของ ผู้ปกครองไว้ว่า บุคคลผู้ให้การอบรม เลี้ยงดู คุ้มครอง ปกป้อง ดูแล รักษา ส่งเสริม สนับสนุนนักเรียนที่อยู่ในปกครองซึ่งได้แก่ บิดา มารดา ญาติพี่น้อง หรือผู้อุปการะ ตลอดจนการมีส่วนร่วมในการตัดสินใจ ดำเนินการ ร่วมคิด ร่วมฟัง ร่วมแสดงความคิดเห็น ร่วมสำรวจปัญหา ร่วมลงทุน ร่วมรับผลประโยชน์ ร่วมส่งเสริม สนับสนุน ช่วยเหลือ ป้องกันแก้ไขปัญหา และร่วมประเมินผลในกิจการใด ๆ ที่ส่งผลกระทบในตัวนักเรียนทั้งทางตรงและทางอ้อม

โสภา มัดลัง (2551, น. 31) การมีส่วนร่วมของผู้ปกครอง คือการร่วมมือกันระหว่างผู้ปกครอง และครู ในการที่ครูจะสนับสนุนให้ผู้ปกครองเข้ามามีส่วนร่วมในการศึกษาของเด็กทั้งที่บ้านและโรงเรียน โดยทั้งสองฝ่ายจะต้องทำงานร่วมกันเพื่อให้บรรลุจุดมุ่งหมายเดียวกัน คือ การให้เด็กได้รับการพัฒนาการในทุก ๆ ด้าน ส่งเสริมศักยภาพที่แท้จริงของเด็กอย่างเหมาะสม โดยคำนึงถึงความแตกต่างระหว่างบุคคล เพื่อให้เด็กได้รับการจัดประสบการณ์อย่างต่อเนื่องทั้งที่บ้านและ  
ที่โรงเรียน

**2.3.2 บทบาทการมีส่วนร่วมของผู้ปกครองในการจัดการศึกษา**

ทัศนีย์ ทองสว่าง (2543, น. 141) กล่าวถึง บทบาทของผู้ปกครองหรือครอบครัวว่ามีความสำคัญมาก เพราะเป็นสถาบันทางสังคมสถาบันแรกที่ให้การศึกษาและอบรมบ่มนิสัย(Socialization) แก่สมาชิกเนื่องจากความใกล้ชิดและผูกพันกันอย่างลึกซึ้ง จึงมีอิทธิพลต่ออารมณ์  
เจตคติ และแบบแผนความประพฤติของบุคคลเป็นอย่างยิ่ง (สนธยา พลศรี, 2545, น. 132) ครอบครัวสมัยใหม่ไม่สามารถรับทำหน้าที่ได้อย่างสมบูรณ์จึงแบ่งภาระซึ่งเป็นหน้าที่ของครอบครัวให้กับโรงเรียนหรือสถาบันการศึกษา (Education Institution) เป็นหน่วยปฏิบัติรับหน้าที่ส่วนนี้ไปทำให้เกิดการแบ่งงานกันและร่วมมือกันทำ โรงเรียนเป็นสถาบันทางสังคม ซึ่งทำหน้าที่ขัดเกลาทางสังคมโดยเฉพาะ เพราะเป็นแหล่งปลูกฝังความรู้ ความคิดและวิทยาการต่าง ๆ อย่างเป็นทางการครอบครัวและโรงเรียนมีวิธีการให้การศึกษาที่สอดคล้องกันที่สำคัญ คือ 1) กระบวนการสังคมประกิต (Socialization Process) 2) กระบวนการเรียนรู้ (Learning Process) 3) กระบวนการถ่ายโยงความรู้ (Transfer Ability Process) อยู่บนเป้าหมายและวัตถุประสงค์เดียวกัน คือ ต้องการให้เรียนรู้และฝึกฝนให้ผู้เรียนเหล่านั้นเป็น “คนดีที่มีความสามารถ” (Manhood and Manpower) เพื่อจะได้ประสบความสำเร็จในชีวิต ครอบครัวและโรงเรียน

Epstein (1995, pp. 701-705) ได้เสนอแนวทางการจัดการศึกษา โดยมีความพยายาม  
ที่จะให้ผู้ปกครองมีส่วนร่วมในการจัดการศึกษา และได้เสนอ “โครงสร้างการมีส่วนร่วมร่วมของผู้ปกครองในการจัดการศึกษาของโรงเรียน 6 แบบ ประกอบด้วย

1. การอบรมเลี้ยงดูในฐานะผู้ปกครอง หมายถึง ความรับผิดชอบพื้นฐานของครอบครัว ได้แก่ การจัดเตรียมที่อยู่อาศัย สุขภาพ โภชนาการ เครื่องนุ่งห่ม ความปลอดภัย ทักษะของผู้ปกครอง ต่อเด็กทุกระดับอายุ สภาพบ้านที่สนับสนุนเด็กในฐานะนักเรียนทุกระดับชั้น ข้อมูลข่าวสารและกิจกรรมเพื่อช่วยโรงเรียนให้เข้าใจเด็กและครอบครัว

2. การสื่อสาร หมายถึง ความรับผิดชอบพื้นฐานของโรงเรียน ได้แก่ การสื่อสารจากโรงเรียนสู่บ้าน และการสื่อสารจากบ้านสู่โรงเรียน

3. การอาสาสมัคร หมายถึง การมีส่วนร่วมที่โรงเรียนและเพื่อโรงเรียน ได้แก่   
การอาสาสมัครในโรงเรียนหรือชั้นเรียน เช่น ช่วยผู้บริหารโรงเรียน ครู นักเรียนหรือผู้ปกครองในด้านต่าง ๆ การอาสาสมัครเพื่อโรงเรียนหรือชั้นเรียน เช่น ช่วยโครงการของโรงเรียนและความก้าวหน้าของเด็กในทุกที่ทุกเวลา การเป็นผู้ร่วมในทุกการแสดง กีฬา เหตุการณ์ การมอบรางวัล การเฉลิมฉลอง และอื่น ๆ ที่โรงเรียนจัดขึ้น

4. การเรียนรู้ที่บ้าน หมายถึง การจัดสภาพแวดล้อมที่บ้านให้เหมาะสมหรือส่งเสริมสนับสนุนการเรียนรู้ของเด็ก

5. การตัดสินใจ หมายถึง การมีส่วนร่วมหรือการเป็นผู้นำในองค์การต่าง ๆ เช่น สมาคมผู้ปกครองและครู องค์การผู้ปกครองและครู หรือสภาที่ปรึกษา คณะกรรมการหรือกลุ่มที่ปรึกษาโรงเรียนอิสระต่าง ๆ โดยการเป็นสมาชิก ผู้มีส่วนร่วม ผู้นำหรือตัวแทน เป็นต้น

6. การร่วมมือกับชุมชน หมายถึง การเชื่อมโยงชุมชนให้มาช่วยเหลือโรงเรียน นักเรียน และครอบครัว หรือการเชื่อมโยงโรงเรียนให้ไปช่วยชุมชน

นอกจากนี้รายงานการวิจัยของสำนักงานคณะกรรมการการประถมศึกษาแห่งชาติ (2544, น. 153-157) ได้เสนอการมีส่วนร่วมของพ่อ แม่ ผู้ปกครองที่เหมาะสมกับสังคมไทยในการพัฒนาการศึกษา ดังนี้

1. การเชิญผู้ปกครอง และผู้อาวุโส กรรมการชุมชนมาเยี่ยมโรงเรียน และ  
จัดกิจกรรมให้ผู้ปกครองได้มีโอกาสพบปะกับครู สังเกตกิจวัตรการเรียนของเด็ก เห็นสภาพแวดล้อม  
ที่ทางโรงเรียนจัดให้แก่เด็กในโรงเรียน ร่วมคิดร่วมประชุมในหัวข้อต่าง ๆ ในเวลาและสถานการณ์  
ที่เหมาะสม

2. การจัดสภาพแวดล้อมในโรงเรียนที่เหมาะสมกับการเรียนรู้ของเด็ก เช่น การจัดห้องพบปะสังสรรค์แบบไม่เป็นทางการ เพื่อเป็นที่ที่ผู้ปกครองได้มาพักรอเด็กและได้พบปะอย่างไม่เป็นทางการ มีการจัดข้อมูลต่าง ๆ ให้ทราบ และมีเอกสารหรือหนังสือที่เป็นประโยชน์ให้อ่าน และ  
ร่วมหารือกัน มีป้ายประชาสัมพันธ์เพื่อสื่อข่าวสาร กิจกรรมในรูปแบบต่าง ๆ รวมทั้งป้ายของเด็ก ๆ หรือคณะกรรมการนักเรียนที่สามารถสื่อสารเรื่องราว

3. การเชิญผู้ปกครองมาเป็นอาสาสมัครในงานด้านต่าง ๆ เช่น การเป็นครูร่วมสอนการเป็นโค้ชนักกีฬา การติว หรือสอนพิเศษในความรู้เฉพาะด้าน การรับเป็นเจ้าภาพในการสนับสนุนค่าเดินทางทัศนศึกษาในบางรายการ การเปิดสอนสถานที่ทำงานของผู้ปกครองให้เด็กไปดูงานไปฝึกงานการจัดคณะเจ้าหน้าที่ของบริษัทมาให้ความรู้เสริมในเรื่องการงานอาชีพที่เด็กมีความสนใจ

4. การจัดประชุมปฏิบัติการในหัวข้อต่าง ๆ ที่หลากหลายโดยมีการกำหนดปฏิทินการประชุมไว้ล่วงหน้า เพื่อปลุกเร้าความสนใจและจะได้เตรียมตัวและเวลาไว้ก่อนล่วงหน้า

5. การจัดกิจกรรมตามวาระ เช่น การจัดติววิชาต่าง ๆ ในช่วงใกล้สอบ โดยอาศัยทรัพยากรจากศิษย์ รุ่นพี่ ผู้ปกครองบางท่านที่มีความรู้ด้านนั้นอยู่แล้วมาช่วยให้ความรู้พิเศษเพิ่มเติม โดยโรงเรียนจัดหาสถานที่รับรอง หรืออำนวยความสะดวกให้อย่างเหมาะสม

6. การจัดทำเอกสาร จดหมายข่าวจากโรงเรียนถึงผู้ปกครองอย่างสม่ำเสมอ   
โดยอาสาสมัครผู้ร่วมเขียน ผู้ร่วมค้นข้อมูลจากกลุ่มผู้ปกครองที่มีความสนใจ

7. คณะกรรมการสมาคมครู ผู้ปกครอง คณะกรรมการสถานศึกษาควรร่วมกันกำหนดนโยบายการมีส่วนร่วมของพ่อแม่ ผู้ปกครองให้ชัดเจนมากยิ่งขึ้นในการกำหนดบทบาทและแนวทางดังกล่าว ควรมีการกำหนดเขตอำนาจความรับผิดชอบในส่วนผู้ปกครองให้ชัดเจน ซึ่งจะเป็นไปในลักษณะของการกระจายอำนาจให้ผู้ปกครองเข้าร่วมและมอบอำนาจในการตัดสินใจบางระดับ จะส่งผลให้ผู้ปกครองเข้าใจขอบเขต บทบาทที่ชัดเจน รู้สึกมีพันธะผูกพันเข้ามาร่วมงานโดยความตั้งใจและเต็มใจมากขึ้น

8. โรงเรียนทำหน้าที่เป็นผู้ประสานงาน อำนวยความสะดวกให้ครอบครัวเข้ามาร่วมงาน โดยทำหน้าที่ประสานและให้ข้อมูล ข้อเท็จจริงตามที่ผู้ปกครองต้องการหรืออาจจัดให้มีบุคลากรที่เป็นตัวแทนของผู้บริหาร เข้ามาทำหน้าที่ประสานงานอย่างใกล้ชิดมากขึ้น เพื่อติดตามผู้ปกครองและพัฒนาความสัมพันธ์ให้สามารถเข้ามาร่วมมือกับทางโรงเรียนอย่างใกล้ชิดมากขึ้น

9. การกำหนดกิจกรรมพัฒนาความสัมพันธ์กับครอบครัวในลักษณะต่าง ๆ โรงเรียนและผู้ปกครองควรมีการคิดค้นรูปแบบกิจกรรมและมีการกำหนดให้หลากหลาย เพื่อให้ผู้ปกครองสามารถเข้าร่วมกิจกรรมได้ตามความสนใจของตนมากขึ้น เช่น การจัดประชุมประจำในระดับห้องเรียนและระดับชั้นเรียน การจัดประชุมผู้ปกครองเฉพาะกลุ่ม เช่น เฉพาะกลุ่มที่เด็กเป็นเพื่อนสนิทสนมกันอยู่แล้ว เพื่อให้พ่อแม่ ผู้ปกครองได้รู้จักพ่อแม่ของเพื่อนที่ลูกของตนสนิทสนมด้วยการจัดประชุม กลุ่มผู้ปกครองที่ประสบปัญหาในการเลือกแผนการเรียนของลูก หรือเรื่องอื่น ๆที่มีความหลากหลาย หรือเป็นความสนใจเฉพาะเรื่อง หรือการจัดตั้งคณะกรรมการพิทักษ์และคุ้มครองเด็กจากการถูกละเมิดในด้านต่าง ๆ

10. การส่งข้อมูล ข่าวสารถึงพ่อแม่ ผู้ปกครองอย่างไม่เป็นทางการด้วยจดหมายที่ไม่มีลักษณะเป็นทางการเกินไป ซึ่งอาจเป็นจดหมายที่ครูเขียนถึงผู้ปกครองบางรายด้วยตนเอง เพื่อบอกเล่าข้อมูลเกี่ยวกับเด็กในด้านต่าง ๆ ที่มีลักษณะเฉพาะ

11. การเยี่ยมบ้าน โดยผู้แทนผู้ปกครองและครูที่เด็กมีความสนิทสนมด้วย ในกรณี  
ที่เด็กบางรายอาจมีความจำเป็นที่ครูต้องแลกเปลี่ยนข้อมูลกับพ่อแม่ ผู้ปกครอง และไม่สามารถนัดพบกันที่โรงเรียนได้ หรือทางผู้ปกครองไม่ว่างที่จะมาพบครูของเด็กในโรงเรียน

12. การจัดประชุม ฝึกอบรมเพื่อนำไปสู่การพัฒนาความรู้ ความเข้าใจร่วมกันโรงเรียนควรจัดหากิจกรรมอบรมครู บุคลากรในโรงเรียนให้รับทราบและมีความเข้าใจนโยบายของโรงเรียนที่มีต่อครอบครัวให้ชัดเจน เพื่อจะได้ร่วมกันเป็นตัวแทนในการตอบปัญหาของผู้ปกครองได้อย่างเหมาะสม

สำนักงานคณะกรรมการการประถมศึกษาแห่งชาติ (2544, น. 71-75) ได้รายงานการศึกษาจากการสอบถามครู อาจารย์ พ่อแม่ ผู้ปกครองของโรงเรียนต่าง ๆ ประมาณ 1,500 คน โดยการออกแบบสอบถามในประเด็นด้านการอบรมเลี้ยงดู การสื่อสารระหว่างบ้านกับโรงเรียน   
การอาสาสมัครเพื่อพัฒนาการศึกษา การจัดบรรยากาศการเรียนการสอนที่บ้าน การเข้ามามีส่วนร่วมในการตัดสินใจของโรงเรียน และการเป็นผู้ประสานงานในการระดมทรัพยากร โดยประเด็นดังกล่าว  
มีรายละเอียด ดังนี้

1. แนวทางการสร้างความร่วมมือของพ่อแม่ ผู้ปกครอง ด้านการอบรมเลี้ยงดู

1.1 พัฒนาสมองของลูกตั้งแต่อยู่ในครรภ์ โดยรับประทานอาหารที่ถูกหลักโภชนาการมีประโยชน์ และหมั่นออกกาลังกายอย่างเหมาะสม

1.2 สร้างสัมพันธภาพหรือบรรยากาศที่ดีในครัวเรือน ทำครอบครัวให้อบอุ่น  
มีความรักที่เอื้ออาทรอย่างทั่วถึง

1.3 ให้ลูกรับประทานอาหารที่มีคุณค่าต่อร่างกาย และฝึกให้ออกกาลังกายอย่างเหมาะสม

1.4 ตรวจและพัฒนาสุขภาพของลูกอย่างสม่ำเสมอ เพื่อเตรียมความพร้อมในการเรียนรู้

1.5 สังเกตแววความสามารถและความสนใจของลูก

1.6 อ่านหนังสือให้ลูกฟัง และเลือกดูรายการโทรทัศน์ที่เป็นประโยชน์กับลูก

1.7 เล่นกับลูกเพื่อฝึกการพูด การฟัง การสังเกต และการคิดวิเคราะห์

2. แนวทางการสร้างความร่วมมือของพ่อแม่ ผู้ปกครอง ด้านการสื่อสาร

2.1 พบปะครูของลูกอย่างสม่ำเสมอ เพื่อแลกเปลี่ยนข้อมูลของลูกที่อยู่ที่บ้าน

2.2 ควบคุม ดูแลลูกเรื่องการไปโรงเรียน การเรียน และทำการบ้าน ให้ดำเนินไปอย่างอย่างสม่ำเสมอ

2.3 ให้ข้อคิดเห็นและข้อเสนอแนะต่อโรงเรียนในเรื่องต่าง ๆ

2.4 พบปะเครือข่ายผู้ปกครองและบุคลากรภายในโรงเรียน

3. แนวทางการสร้างความร่วมมือของพ่อแม่ ผู้ปกครอง ด้านการเป็นอาสาสมัคร

เพื่อพัฒนาการศึกษา

3.1 ให้ความร่วมมือเป็นอาสาสมัครเข้ามามีส่วนร่วมในกิจกรรมของโรงเรียน   
เป็นครูพ่อ ครูแม่ในการสอนหรืออบรมวิชาการต่าง ๆ ตามความถนัดหรือเชี่ยวชาญ ให้ความช่วยเหลือและสนับสนุนด้านปัจจัยเพื่อพัฒนาบุคลากรครูของโรงเรียนในการฝึกอบรมและพัฒนาด้านวิชาการต่าง ๆ การลงมือช่วยพัฒนาสิ่งแวดล้อมภายในโรงเรียน การช่วยฝึกทักษะ การกีฬากับนักเรียน  
การเข้ามาดูแลด้านโภชนาการในโรงเรียน เป็นต้น

3.2 จัดตั้งกลุ่ม ชมรม สมาคมผู้ปกครองโรงเรียนกับหน่วยงานที่เกี่ยวข้องกับการจัดตั้งสมาคมผู้ปกครอง

3.3 สร้างและขยายเครือข่ายพ่อแม่ ผู้ปกครองส่งเสริมและสนับสนุนเครือข่าย  
ทั้งภายในโรงเรียน และระหว่างโรงเรียน

3.4 แนวทางการสร้างความร่วมมือของพ่อแม่ ผู้ปกครอง ด้านการจัดบรรยากาศการเรียนรู้ที่บ้าน

4. แนวทางการสร้างความร่วมมือของพ่อแม่ ผู้ปกครอง ด้านการจัดบรรยากาศ  
การเรียนรู้ที่บ้าน

4.1 จัดสภาพแวดล้อมที่อยู่อาศัยให้เอื้ออำนวยต่อกระบวนการเรียนรู้ และ  
การคิดสร้างสรรค์ได้ด้วยตนเอง

4.2 ถ่ายทอดขนบธรรมเนียมประเพณีและวัฒนธรรมตามศักยภาพ

5. แนวทางการสร้างความร่วมมือของพ่อแม่ ผู้ปกครอง ด้านการเข้ามามีส่วนร่วม  
ในการตัดสินใจของโรงเรียน

5.1 สมัครเข้าเป็นคณะกรรมการสถานศึกษาขั้นพื้นในโรงเรียนลูก

5.2 เข้ารับฟังและอบรมความรู้เกี่ยวกับการบริหารงานโรงเรียน

5.3 การเข้าร่วมคิดวิเคราะห์และช่วยแก้ปัญหาในด้านต่าง ๆ เช่น กระบวนการเรียนการสอน การบริหารการเงิน การบริหารงานบุคคล การป้องกันภัยจากภายนอกโรงเรียน   
การกำหนดและจัดลำดับความต้องการของงานหรือโครงการ ตลอดจนร่วมประเมินผลการดำเนินงานเพื่อตรวจสอบและให้ความเห็นเพื่อการปรับปรุงงาน

5.4 ร่วมรับผิดชอบผลงานของโรงเรียนที่เกิดขึ้นในฐานะผู้มีส่วนร่วม

6. แนวทางการสร้างความร่วมมือของพ่อแม่ ผู้ปกครอง ด้านการเป็นผู้ประสานงานในการระดมทรัพยากร

6.1 ทำหน้าที่เชื่อมโยงระหว่างแหล่งทรัพยากรต่าง ๆ ที่เป็นประโยชน์ต่อการศึกษากับโรงเรียน

6.2 ระดมทรัพยากรต่าง ๆ เช่น บุคลากรหรือภูมิปัญญาในท้องถิ่น เงินทุนวิทยาการใหม่ ๆ หรือด้านเทคโนโลยี เพื่อช่วยเหลือโรงเรียนให้สามารถบริหารงานได้อย่างเข้มแข็ง  
มีประสิทธิภาพ

นอกจากนี้แล้วกรมวิชาการ (2546) ยังได้แบ่งการมีส่วนร่วมของผู้ปกครองในการจัดการศึกษาออกเป็น 4 ด้าน ได้แก่ ด้านการอบรมเลี้ยงดู ด้านการตัดสินใจ ด้านอาสาสมัคร ด้านการติดต่อสื่อสาร โดยมีรายละเอียดดังนี้

1. ด้านการอบรมเลี้ยงดู

ครอบครัวเป็นโรงเรียนธรรมชาติของเด็ก เด็กเรียนรู้จากครอบครัว โดยกระบวนการธรรมชาติ (ชัยยงค์ พรหมวงศ์, 2541, น. 77) ในขณะที่เราให้ความสำคัญกับการศึกษาในระบบโรงเรียนอย่างมาก แต่จากการศึกษาวิเคราะห์เรื่องการใช้เวลาของผู้เรียนพบว่า เด็กใช้เวลาส่วนใหญ่อยู่ที่บ้านกับครอบครัว เด็กมีโอกาสในห้องเรียนเพียงร้อยละ 19 ของเวลาทั้งหมด ดังนั้นเด็กสามารถเรียนรู้นอกห้องเรียนได้มากถึงร้อยละ 81 ของเวลาทั้งหมด เปรียบเทียบกันแล้วจะเห็นได้ว่า เวลาในโรงเรียนกับเวลาที่เด็กมีจริงในชีวิตประจำวันนั้นต่างกันมาก (รุ่ง แก้วแดง, 2541, น. 77) เด็กเรียนรู้ได้ทุกวินาที สภาพแวดล้อม คือ ของจริงที่จะทำให้เด็กเกิดความรู้ความเข้าใจได้ชัดเจนขึ้น เด็กไม่ได้อยู่ที่โรงเรียนตลอดเวลา ผู้ปกครองจึงควรมีความเข้าใจบุตรหลานของตนเอง เพราะถ้ามีการส่งเสริมเด็กที่บ้านและโรงเรียน ย่อมจะเป็นการสนับสนุนการเรียนรู้ในระบบหรือในโรงเรียนให้เป็นไปอย่างดี   
มีประสิทธิภาพยิ่งขึ้นนั้นเอง แต่ถ้าผู้ปกครองไม่มีความเข้าใจ ตลอดจนไม่สนับสนุนให้เกิดการเรียนการสอน อาจจะทาให้การเรียนที่โรงเรียนได้ผลน้อยลง (จุฬาภรณ์ มาเสถียรวงศ์, 2545, น. 40-42) พ่อแม่ ผู้ปกครองมีบทบาทสำคัญในการจัดกระบวนการเรียนรู้และเสริมสร้างการเรียนรู้ทั้งที่บ้าน โรงเรียนและแหล่งเรียนรู้ต่าง ๆ (สานักงานคณะกรรมการการประถมศึกษาแห่งชาติ, 2545, น. 11) เช่นเดียวกับแนวคิดของรุ่ง แก้วแดง (2541, น. 172-174) ที่ว่า ครอบครัว คือ ศูนย์การเรียน (Learning Center) หากสามารถทาให้ทุกครอบครัวเป็นศูนย์การเรียนในอุดมคติที่มีความรัก   
ความอบอุ่น ความห่วงใย และความหวังดี เป็นจุดเชื่อมโยงการถ่ายทอดความรู้ที่สำคัญที่สุดแล้วการจะให้สังคมไทยเป็น “สังคมแห่งการเรียนรู้” ก็จะไม่ไกลเกินฝันอีกต่อไป

2. ด้านการตัดสินใจ

ผู้ปกครองมีส่วนร่วมในการเสริมสร้างประสบการณ์ให้เด็กที่โรงเรียน เช่น คณะกรรมการบริหารสถานศึกษาหรือสมาคมผู้ปกครองตัดสินใจในนโยบายภาวะผู้นำและการประชาสัมพันธ์ ดังนั้นสถานศึกษาจะต้องคำนึงการมีส่วนร่วมของผู้ปกครองในการตัดสินใจเกี่ยวกับเรื่องต่าง ๆ ของสถานศึกษาพัฒนาภาวะผู้นำให้แก่ผู้ปกครองและผู้แทนผู้ปกครอง ดังนี้

2.1 การเป็นผู้ช่วยครู ผู้ปกครองที่มาทำงานนอกบ้าน อาจอาสาสมัครเป็นผู้ช่วยครูในโรงเรียนตามวัน เวลาที่ตนเองสะดวก ผู้ช่วยครูมีหน้าที่ดูแลเด็กขณะทำกิจกรรม ช่วยครูผู้ดูแลเด็กในขณะแข่งกีฬาสี

2.2 การเป็นครูร่วมสอน การที่ผู้ปกครองเข้าไปเป็นครูร่วมสอนมีสาระสำคัญมากกว่าการเป็นอาสาสมัครช่วยสอนทั่วไป เพราะเป็นการเปลี่ยนบทบาทผู้ปกครองมาสู่การมีส่วนร่วมกำหนดบทเรียนและกิจกรรมด้านการเรียนการสอนร่วมกัน บทบาทนี้ยกระดับการทำงานของครูและผู้ปกครองในลักษณะที่เป็นหุ้นส่วนมากขึ้น เป็นการทำงานบนความเท่าเทียมกันและผู้ปกครองมีโอกาสกำหนดโครงสร้างหลักสูตรที่สอดคล้องกับชุมชนและท้องถิ่นได้มากยิ่งขึ้น เนื่องจากบางครั้งครูจำนวนมากเป็นผู้ย้ายมาจากแหล่งอื่น ซึ่งอาจจะไม่เข้าใจความเป็นมาของท้องถิ่นได้ดีเท่ากับผู้ปกครองที่อยู่มานานแล้ว ในการเป็นครูร่วมสอน ผู้ปกครองจะต้องมีการวางแผนหลักสูตร กำหนดกิจกรรม  
ในการนำไปใช้และประเมิลผลหลักสูตรร่วมกัน ทั้งนี้ผู้ปกครองอาจจะได้รับการฝึกอบรมด้านทักษะวิธีการสอนเพิ่มเติม เพื่อสร้างความมั่นใจในการถ่ายทอดความรู้และประสบการณ์ตลอดจนสามารถคิดค้นและสร้างสื่ออุปกรณ์การเรียนการสอนร่วมกับครู ในบางพื้นที่ในสหรัฐอเมริกาผู้ปกครองและ  
ครูร่วมกันจัดทาวีดีโอการบอกเล่าเรื่องราวของชุมชนท้องถิ่นให้แก่เด็ก ๆ ได้ทราบ

2.3 การให้ข้อมูลเสริมบทเรียนต่าง ๆ เกี่ยวกับประสบการณ์ที่แตกต่างกันในด้านอาชีพการงาน ความรู้ ความชำนาญเฉพาะทาง ผู้ปกครองซึ่งมีความรู้เฉพาะด้านมาร่วมให้ข้อมูลเพิ่มเติม จะช่วยครูในการสร้างหลักสูตรที่มีความลึกซึ้งขึ้น

2.4 มีส่วนร่วมในการจัดกิจกรรมที่น่าสนใจให้แก่เด็กหรือกลุ่มผู้ปกครองด้วยการจัดการที่ผู้ปกครองมีโอกาสเข้าร่วมและสร้างสรรค์ได้มาก ซึ่งอาจจะเป็นการทำโครงการร่วมกันในรูปของการสร้างสัมพันธภาพที่ไม่เป็นทางการและไม่ควรเป็นกิจกรรมที่เน้นการแข่งขัน เอาชนะ เพราะผู้ปกครองของเด็กที่ผลการเรียนไม่ดีนัก อาจจะไม่เข้าร่วมกิจกรรมลักษณะนี้ จึงควรเป็นกิจกรรมที่เน้นความร่วมมือ การช่วยเหลือพึ่งพากันและกัน เพราะกิจกรรมลักษณะนี้จะทำให้ผู้ปกครองเข้าร่วมได้มากกว่า

2.5 การช่วยงานหรือสนับสนุนงานในห้องสมุดของโรงเรียน ซึ่งเป็นอีกแหล่ง  
ที่มักจะต้องการการสนับสนุนและความช่วยเหลืออยู่เสมอ ทั้งในด้านเงินทุนเพื่อจัดหาหนังสือเพิ่มเติม อาสาสมัครช่วยซ่อมแซมและจัดชั้นหนังสือ การทำความสะอาด การจัดทำบัตรรายการ และการจัดหมวดหนังสือ โดยปกติแล้วเจ้าหน้าที่มักจะทำงานประจำเป็นด้านหลัก ไม่มีเวลาที่จะพัฒนาระบบงานและปรับปรุงให้ทันสมัยเสมอ ทั้งนี้อาจเป็นความจำกัดของกำลังคนแม้โรงเรียนหลายแห่งจะได้ระดมความช่วยเหลือจากนักเรียนมาแล้วก็ยังไม่เพียงพอ และนักเรียนก็มักจะมาช่วยงานไม่สม่ำเสมอ เพราะมีงานอื่น ๆ ที่ต้องทำ ดังนั้นการที่ผู้ปกครองจะมาช่วยงานในห้องสมุดด้านต่าง ๆ จึงเป็นงานที่น่าสนใจอย่างยิ่ง

2.6 การเป็นวิทยากรพิเศษ ผู้ปกครองที่มีความสามารถพิเศษเฉพาะด้านหรืออาชีพที่เด็กสนใจโรงเรียนอาจเชิญมาเป็นวิทยากรพิเศษ เพื่อพูดคุยสนทนากับเด็กเกี่ยวกับงานอดิเรกหรือรายละเอียดกับอาชีพ รวมทั้งให้โอกาสเด็กได้ซักถามข้อข้องใจหรือสิ่งที่เด็กอยากรู้ ซึ่งการเชิญผู้ปกครองมาพูดคุยกับเด็กเกี่ยวกับอาชีพต่าง ๆ นี้ นอกจากจะช่วยสนองความสนใจความอยากรู้อยากเห็นของเด็กแล้ว ยังถือว่าเป็นส่วนหนึ่งของการแนะแนวด้านอาชีพให้กับเด็กได้อีกด้วย

2.7 การจัดทำข้อมูลด้านแหล่งทรัพยากรที่เป็นประโยชน์กับทางโรงเรียน ปัจจุบันการดำเนินงานของโรงเรียนจำเป็นต้องอาศัยความร่วมมือจากแหล่งทรัพยากรภายนอกมากมาย แต่ความร่วมมือดังกล่าวอาจอยู่ในแวดวงจำกัด เพราะแต่ละโรงเรียนต่างก็มีทรัพยากรเฉพาะเรื่องเฉพาะด้าน การที่ผู้ปกครองร่วมกันให้ข้อมูลด้านแหล่งทรัพยากรที่โรงเรียนไม่ว่าจะเป็นการติดต่อขอความร่วมมือจึงเป็นส่วนหนึ่งของความช่วยเหลือที่จำเป็น และเป็นการขยายความร่วมมือให้กว้างขวางมากขึ้น ซึ่งข้อมูลแหล่งทรัพยากรทั้งเป็นทรัพยากรทางด้านบุคลากร ซึ่งเป็นผู้มีความรู้ ความสามารถด้านต่าง ๆ ในกรณีที่ทางโรงเรียนมีความจำเป็นจะใช้ประโยชน์ก็จะสามารถใช้ได้ทันท่วงที เช่น ข้อมูลด้านคอมพิวเตอร์ ระบบอิเล็คทรอนิคส์ นักเรียนนักศึกษาเฉพาะด้านต่าง ๆ   
เป็นต้น

จากข้อความดังกล่าวข้างต้นสรุปได้ว่าด้านการตัดสินใจการมีส่วนร่วมในการเสริมสร้างประสบการณ์ให้แก่เด็กที่โรงเรียน คือ การดำเนินงานให้ผู้ปกครองมีส่วนร่วมในการเสริมสร้างประสบการณ์ให้แก่เด็กที่โรงเรียนด้วยการดำเนินกิจกรรม เช่น ให้ผู้ปกครองตัดสินใจ  
เป็นผู้ช่วยครู ช่วยครูจัดหาและเตรียมสื่อการสอน ช่วยครูสอนนักเรียนบางกิจกรรม ได้รับเชิญ  
เป็นวิทยากร ได้รับเชิญให้เป็นคณะกรรมการของโรงเรียนด้านต่าง ๆ เข้าร่วมกิจกรรมวันวิชาการ   
ช่วยติดต่อประสานงานเกี่ยวกับ แหล่งวิทยากร แนะนำแหล่งวิทยากรที่จะให้ความรู้แก่นักเรียนทราบเขียนข้อมูลเกี่ยวกับนักเรียนตามสภาพตามความเป็นจริงในสมุดรายงานประจำตัวนักเรียน

3. ด้านอาสาสมัคร

การมีส่วนร่วมที่โรงเรียนเป็นปัจจัยที่จาเป็นมากปัจจัยหนึ่ง ในการดำเนินการจัดการศึกษาระดับปฐมวัย เพราะเป็นสิ่งที่เอื้อต่อการใช้สอยและส่งเสริมพัฒนาการของเด็ก ดังนั้นโรงเรียนควรให้ความสำคัญในการเลือกและจัดสื่อ วัสดุอุปกรณ์ น้ำดื่มน้ำใช้ อาหารกลางวัน   
การให้บริการด้านสุขภาพอนามัยแก่เด็กนักเรียน ดังนั้นควรพิจารณาในเรื่องต่อไปนี้ (สำนักงานคณะกรรมการการประถมศึกษาแห่งชาติ, 2545, น. 99-107)

3.1 ความปลอดภัย

3.1.1 ต้องมุ่งป้องกันการเจ็บป่วยหรืออุบัติเหตุที่จะเกิดขึ้นกับเด็กได้ตลอดเวลา

3.1.2 เตรียมการสำหรับเหตุฉุกเฉินที่เกิดกับเด็กในกรณีเกิดอุบัติเหตุ

3.1.3 ตรวจสอบดูแลอาคารสถานที่ให้อยู่ในความปลอดภัย

3.1.4 ตรวจสอบคนที่อยู่รอบข้างเด็ก (ครู พี่เลี้ยง คนงาน) ต้องมีสุขภาพทางกาย สุขภาพทางจิตที่ดี ควรตรวจสุขภาพเป็นระยะอย่างน้อยควรกระทำทุก ๆ 2 ปี

3.1.5 มีข้อกำหนดไม่ให้เด็กเจ็บป่วยร่วมกิจกรรม ต้องแยกเด็กไว้ห้องพยาบาล

3.1.6 ดูแลการรับส่งเด็กตรงตามเวลา จัดให้มีบัตรประจำตัวหรือสมุดเซ็นชื่อรับเด็กป้องกันการลักพาเด็ก

3.1.7 จัดสภาพห้องเรียน บริเวณอาคารถูกสุขลักษณะ มีแสงสว่างเพียงพอ อากาศถ่ายเทได้ดี พื้นห้องต้องใช้วัสดุที่ไม่ลื่นทำความสะอาดได้ง่าย

3.1.8 จัดระบบป้องกันอุบัติเหตุจากไฟฟ้า ปลั๊กไฟควรติดไว้ในที่มิดชิดพ้น  
มือเด็ก

3.1.9 จัดตั้งเครื่องเล่นสนามให้เด็กได้เล่นอย่างปลอดภัย

3.1.10 จัดเก็บยา สารเคมี ของมีคมสิ่งอันตรายอื่น ๆ ควรมีฉลากระบุไว้และจัดเก็บให้มิดชิด

3.1.11 ควรมีการทดลองการป้องกันเหตุฉุกเฉินที่จะเกิดกับเด็กและ  
จดหมายเลขโทรศัพท์ที่จะแจ้งเหตุฉุกเฉินติดไว้

3.1.12 ครูและพี่เลี้ยงต้องฝึกและการทำการปฐมพยาบาลเบื้องต้นได้

3.1.13 ต้องดูแลรักษาวัสดุ อุปกรณ์ เครื่องให้สะอาด และคงสภาพที่ใช้งานได้ทุกวัน

3.1.14 ของใช้ส่วนตัวเด็กต้องแยกเก็บของแต่ละคนอย่างมีระเบียบ (หมอน ที่นอนแปรง กระบอกน้า)

3.1.15 จัดห้องน้ำห้องส้วม และที่ล้างมือไว้ในสถานที่ที่เหมาะสมกับตัวเด็กถูกสุขลักษณะและมีขนาดสัดส่วนเหมาะกับเด็ก

3.1.16 จัดให้มีน้ำสะอาดสำหรับดื่ม ให้เด็กได้รอง ตัก ดื่มได้ด้วยตนเอง

3.2 สุขภาพอนามัย

เด็กมีพัฒนาการด้านต่าง ๆ เป็นไปอย่างรวดเร็วมีการเจริญเติบโต ทั้งร่างกาย และจิตใจ ภาวะสุขภาพ และจิตใจของเด็กในช่วงนี้มีความสำคัญ ครู และผู้ปกครองจะเป็นผู้ดูแลส่งเสริมพัฒนาการด้านต่าง ๆ ให้มีคุณภาพ โดยทำหน้าที่อย่างสม่ำเสมอในการป้องกันแก้ไขให้ถูกต้อง รวดเร็ว เมื่อพบความผิดปกติที่เกิดขึ้นกับเด็กทุกคนต้องการให้เด็กมีร่างกายเติบใหญ่ จิตใจเป็นสุข ดังนั้นครู พ่อ แม่ ผู้ปกครอง ต้องช่วยกันในเรื่องบางเรื่อง ก่อนอื่นลองสังเกตและดูการเติบโตของเด็กว่าเป็นไปตามเกณฑ์หรือไม่ การดูแลพัฒนาการทางร่างกายของเด็กแล้วพบว่า เด็กจะได้ตามมาตรฐานตามเกณฑ์ ต่ำ สูงกว่าเกณฑ์ก็สามารถที่จะดูแลช่วยเหลือได้ โดยดูแลให้บริการด้านสุขภาพ อาหาร การกินอยู่ หลับนอน โดยให้ความรัก ความอบอุ่นสม่ำเสมอจะทำให้เด็กเจริญเติบโตตามวัย ซึ่งครูสามารถดูแล ส่งเสริมโดยดูแลจัดอาหารและจัดบริการอาหารสำหรับเด็กในสถานศึกษาปฐมวัยเป็นการบริหารที่จัดแก่เด็กเพื่อป้องกันการเจ็บป่วยส่งเสริมให้เด็กมีสุขภาพที่ดี ไม่เจ็บป่วยง่าย ตลอดจนการบาบัดรักษาให้หาย การบริการสุขภาพที่สถานศึกษาจัดได้แก่ ห้องพยาบาล การตรวจสุขภาพ   
ชั่งน้ำหนัก วัดส่วนสูง บริการอาหารกลางวันสำหรับเด็กที่ขาดแคลน บริการน้ำสะอาด

4. ด้านการติดต่อสื่อสาร

ความสัมพันธ์ระหว่างบ้าน โรงเรียนและชุมชน เป็นปัจจัยพื้นฐานของการดำเนินงานการจัดการศึกษาปฐมวัย ทั้งนี้เพราะพ่อแม่ คือ ครูคนแรกของลูก หากผู้เกี่ยวข้องทุกฝ่ายได้ตระหนักถึงการทำงานในลักษณะ 3 ประสาน คือ ประสานบ้าน ประสานโรงเรียน และประสานชุมชน   
โดยมุ่งเน้นการประสานคน ประสานงานและประสานประโยชน์แล้ว การดำเนินงานก็จะประสบผลตามที่มุ่งหวัง ในการประสานสัมพันธ์ดังกล่าวมุ่งเน้นให้ความรู้แก่ผู้ปกครองในด้านการเลี้ยงดูเด็กด้านพัฒนาการ โภชนาการ การดูแลสุขภาพอนามัยมากกว่าการเสริมสร้างทักษะและเจตคติในการเข้ามามีส่วนร่วมของผู้ปกครอง ได้แก่ การเข้ามาเป็นอาสาสมัครในโรงเรียน เช่น การร่วมเป็นวิทยากร   
ร่วมกิจกรรมของโรงเรียน ช่วยจัดทำของเล่น ผลิตสื่อ ประกอบอาหาร เป็นแหล่งความรู้เรื่องภูมิปัญญาท้องถิ่น เป็นต้น เบญจา แสงมลิ (2545, น. 104-105) กล่าวถึง การมีส่วนร่วมว่าการประสานงานระหว่างบ้านและโรงเรียน ระหว่างครูกับผู้ปกครอง มีความสำคัญ ซึ่งสามารถทำได้หลายวิธี เช่น การเยี่ยมบ้าน การเยี่ยมโรงเรียนของผู้ปกครอง การติดต่อสื่อสารโดยวิธีการต่าง ๆ ทั้งที่เป็นทางการและไม่เป็นทางการ หรือการประชุมสังสรรค์ เป็นต้น

นอกจากนี้แล้วกรมวิชาการ (2546, น. 116) ยังได้กล่าวเพิ่มเติมอีกว่า ปัญหาที่พบในการจัดการศึกษาปฐมวัยมักจะเกิดจากความไม่เข้าใจของผู้ปกครองในเรื่องการเตรียมตัวก่อนไปโรงเรียน ไม่ว่าจะเป็นการเตรียมตัวเตรียมใจ การให้เวลาลูกในการปรับตัว ไม่เร่งรัดการอ่านเขียน   
อันจะเป็นการสร้างเจตคติที่ไม่ดีต่อตัวเด็กโรงเรียนสามารถสร้างความสัมพันธ์ที่ดีได้ ดังนี้

1. ติดต่อประสานงานกับผู้ปกครอง โดยการพบเยี่ยมเยียนซึ่งกันและกัน ปรึกษาหารือในรูปแบบของกลุ่มใหญ่ หรือกลุ่มย่อยเกี่ยวกับแนวทางในการเสริมสร้างและพัฒนาเด็กจะช่วยให้เด็กได้รับการพัฒนาทุกด้านอย่างเหมาะสมและมีคุณภาพ

2. เชิญผู้ปกครองมาร่วมกิจกรรมกับโรงเรียน การจัดการศึกษาระดับปฐมวัยจะเกิดประโยชน์สูงสุดเมื่อผู้ปกครองมีส่วนร่วมในการสร้างเสริมประสบการณ์ให้แก่เด็ก โดยเข้าร่วมกิจกรรม เช่น การเล่นดนตรี แสดงงานศิลปะต่าง ๆ การประกอบอาหารหรือบริการอาหารเสริมแก่เด็กรวมทั้งเข้าร่วมกิจกรรมทั้งในและนอกสถานที่ เช่น ในวันสำคัญต่าง ๆ

3. ให้ความรู้แก่ผู้ปกครอง ซึ่งครูระดับปฐมวัยจะมีบทบาทสำคัญในการให้ความรู้แก่ผู้ปกครอง เพื่อให้การพัฒนาเด็กดำเนินไปในทิศทางเดียวกันอย่างเหมาะสมกับวัยของเด็กและถูกต้องตามหลักวิชาการ โดยสามารถดำเนินการดังนี้

3.1 สำรวจความสนใจ ความต้องการรวมทั้งปัญหาต่าง ๆ ในการอบรมเลี้ยงดูเด็กจากผู้ปกครอง โดยการสัมภาษณ์หรือใช้แบบสอบถาม

3.2 จัดบริการให้ความรู้แก่ผู้ปกครองในรูปแบบต่าง ๆ เช่น

3.2.1 จัดรายการส่งเสริมความรู้แก่ผู้ปกครอง ตามความสนใจ โดยเชิญวิทยากรมาบรรยาย อภิปราย สาธิต ฯลฯ

3.2.2 จัดห้องสมุดและศูนย์ของเล่นสำหรับเด็ก เพื่อบริการให้ยืมหนังสือหรือของเล่นไปใช้กับลูกที่บ้าน

3.2.3 จัดศูนย์แนะแนวผู้ปกครองเพื่อให้ความรู้ต่าง ๆ

3.2.4 จัดพิมพ์เอกสารเพื่อเพิ่มความรู้ให้กับผู้ปกครอง เช่น ผู้ปกครองควรจัดกิจกรรมเสริมพัฒนาการของเด็กขณะที่เด็กอยู่บ้านเป็นอย่างไร

3.2.5 จัดตั้งชมรมหรือสมาคมผู้ปกครองให้ผู้ปกครองมีส่วนร่วมในการอบรมเพื่อส่งเสริมพัฒนาการของเด็กให้เจริญเติบโตเต็มตามศักยภาพของเด็กแต่ละคนอย่างเหมาะสม

4. จดหมายข่าว บางโรงเรียนส่งจดหมายข่าวสัปดาห์ บางแห่งให้เดือนละครั้งและบางแห่งปีละ 2 ครั้ง การส่งจดหมายข่าว เป็นการสื่อสารที่ให้ประโยชน์แก่ครู และผู้ปกครองการแจ้งข่าวสามารถทำได้หลายทางด้วยกัน ได้แก่ การใช้แผ่นพับ การใช้ป้ายนิเทศ และการใช้จดหมายแจ้งข่าว แบบไม่เป็นทางการ การแจ้งข่าวแบบไม่เป็นทางการมีความสำคัญอย่างยิ่งในการสื่อสาร ช่วยให้ ทุกฝ่ายเข้าใจกันและมีส่วนรับผิดชอบในการเพิ่มพูนประสบการณ์ให้แก่เด็กและลดความขัดแย้งเรื่องเป้าหมายหรือวิธีการของกันและกัน การใช้ป้ายนิเทศยังประโยชน์ให้แก่ผู้ปกครองอย่างมากเมื่อมีโรคระบาด เช่น ตาแดง ไข้เลือดออก ไข้หวัดใหญ่ อีสุกอีใส หัด ครูควรมีข้อมูลไว้ว่าโรคนี้ มีสาเหตุและอาการอย่างไร มีวิธีป้องกันและรักษาอย่างไร และโรงเรียนมีนโยบายในการป้องกันอย่างไร (ศศิธร เวียงเหล็ก, 2542, น. 51)

**2.3.3 แนวทางการมีส่วนร่วมของผู้ปกครองในการจัดการศึกษา**

การมีส่วนร่วมของผู้ปกครองและชุมชนในการจัดการศึกษา กระทรวงศึกษาธิการ (เอกสารอบรมผู้นำการเปลี่ยนแปลงสำหรับผู้บริหาร, 2550) ได้เสนอแนวทางการมีส่วนร่วมไว้ ดังนี้

1. การมีส่วนร่วมในการจัดทำหลักสูตรสถานศึกษา โดยสถานศึกษาสามารถเปิดโอกาส  
ให้ผู้ปกครองและชุมชนจัดสร้างหลักสูตรสถานศึกษา และกำกับ ติดตามการใช้หลักสูตรสถานศึกษา

2. การมีส่วนร่วมในการจัดการศึกษา การสร้างความร่วมมือระหว่างสถานศึกษากับผู้ปกครองและชุมชนเป็นยุทธศาสตร์ที่จำเป็นอย่างยิ่ง ผู้บริหารและบุคลากรในสถานศึกษาควรระลึกถึง ซึ่งมีหลัก 10 ประการ คือ

2.1 สร้างความศรัทธาและความเชื่อมั่นต่อชุมชน

2.2 ฝึกให้เป็นคนใจกว้างและมีจิตสาธารณะ

2.3 ตระหนักในสิ่งที่จำเป็นและขาดแคลน ไม่วางเฉย ทุกอย่างทำได้หากตั้งใจ

2.4 หมั่นสร้างและปรุงแต่งตนเองให้เป็นบุคคลที่มีเสน่ห์เป็นที่ชื่นชมศรัทธาของชุมชนและเพื่อนร่วมงาน

2.5 อ่อนน้อมถ่อมตนวางตัวเรียบง่าย อยู่กับชุมชนและเพื่อนร่วมงานได้

2.6 หลีกเลี่ยงการโต้แย้งที่ไร้เหตุผล พัฒนาทักษะการประนีประนอม

2.7 ต้อนรับชุมชนด้วยบรรยากาศมิตรภาพ

2.8 พัฒนาเทคนิคการวิเคราะห์ชุมชนให้ลึกซึ้ง เพื่อสำรวจจุดเด่น จุดด้อย เพื่อเป็นฐานข้อมูลในการพัฒนา

2.9 หมั่นแสวงหาแหล่งงบประมาณ วัสดุ ครุภัณฑ์ จากหน่วยงาน บริษัท ห้าง ร้านค้า โดยใช้โครงการที่มีประสิทธิภาพ

2.10 สร้างและพัฒนาค่านิยมการสร้างสัมพันธภาพกับชุมชนอย่างสม่ำเสมอ

3. บทบาทของชุมชนในการมีส่วนร่วมจัดการศึกษา มีดังนี้

3.1 การมีส่วนร่วมในการจัดและส่งเสริมกระบวนการเรียนรู้ของผู้เรียนทั้งที่บ้านและ  
ที่สถานศึกษา

3.2 การกำหนดนโยบาย เป้าหมายการจัดการศึกษาแก่สถานศึกษา

3.3 การประชาสัมพันธ์ สนับสนุนกิจกรรมทางการศึกษา

3.4 การเป็นผู้สนับสนุนทรัพยากรและบุคลากรในการจัดการศึกษา

3.5 การตรวจสอบการจัดการศึกษา

4. กระบวนการมีส่วนร่วมของชุมชนในการจัดการศึกษา ควรดำเนินการดังนี้

4.1 สำรวจความต้องการ การสำรวจข้อมูลพื้นฐาน

4.2 การกำหนดมาตรฐานของสถานศึกษา

4.3 การวางแผนพัฒนาสถานศึกษาตามวิสัยทัศน์ พันธกิจ

4.4 การปฏิบัติกิจกรรม คือ แนวทางปฏิบัติที่จะนำไปสู่ความสำเร็จ

4.5 การประเมินผล คือ การประเมินแนวทางปฏิบัติ

4.6 การสรุปผลการมีส่วนร่วม เพื่อพัฒนากระบวนการทำงานร่วมกัน

การมีส่วนร่วมของประชาชนและชุมชนในการจัดการศึกษา นับเป็นกระบวนการที่สำคัญที่จะช่วยพัฒนาการศึกษาให้ตอบสนองความต้องการของท้องถิ่น โดยเฉพาะในโรงเรียนขนาดเล็ก   
หากชุมชนมีส่วนร่วมในการสนับสนุนทรัพยากรการศึกษา รวมถึงการเชิญผู้ปกครองที่มีความรู้และ  
มีเวลาว่างมาเป็นครูพ่อครูแม่ให้ความรู้ด้านวิชาการ ด้านภูมิปัญญากับบุตรหลาน ย่อมเกิดผลดีทั้งต่อโรงเรียนที่ได้บุคลากรเพิ่ม ส่วนผู้ปกครองย่อมภาคภูมิใจที่ได้สอนบุตรหลานในโรงเรียน รวมถึงนักเรียนที่จะมีความเคารพและนับถือในตัวผู้ปกครองเพิ่มมากขึ้น ซึ่งเป็นการสร้างความสัมพันธ์ที่ดีกับชุนชน

**2.3.4 การสร้างการมีส่วนร่วมของผู้ปกครองในการจัดการศึกษา**

การเปลี่ยนแปลงทางการเมืองการปกครอง และเจตนารมณ์ ของรัฐธรรมนูญแห่งราชอาณาจักรไทย พุทธศักราช 2560 มุ่งเน้นให้ประชาชนเข้ามามีส่วนร่วมในการบริหารกิจการบ้านเมืองโดยตรงมากขึ้น ดังนั้นระบบราชการจำเป็นต้องยอมรับและปรับให้ประชาชนได้เข้ามามีส่วนร่วมในการเสนอแนะความคิดเห็น ร่วมปฏิบัติงาน และการตรวจสอบผลการดำเนินงานถือเป็นหลักการสากลที่อารยประเทศให้ความสำคัญและเป็นประเด็นหลักที่สังคมไทยให้ความสนใจ เพื่อพัฒนาการเมืองเข้าสู่ระบอบประชาธิปไตยแบบมีส่วนร่วมตามหลักการธรรมาภิบาล ที่ภาครัฐจะต้องเปิดโอกาสให้ประชาชน และผู้ที่เกี่ยวข้องทุกภาคส่วนในสังคมได้เข้ามามีส่วนร่วม ในการร่วมรับรู้   
ร่วมตัดสินใจ เพื่อสร้างความโปร่งใสและเพิ่มคุณภาพการตัดสินใจของภาครัฐให้ดีขึ้น และเป็นที่ยอมรับร่วมกันของทุก ๆ ฝ่ายในการบริหารราชการเพื่อประโยชน์สุขของประชาชน ตามรัฐธรรมนูญแห่งราชอาณาจักรไทย พ.ศ.2560 พระราชบัญญัติระเบียบบริหารราชการแผ่นดิน (ฉบับที่ 5) พ.ศ.2545 และพระราชกฤษฎีกาว่าด้วยหลักเกณฑ์และวิธีการบริหารกิจการบ้านเมืองที่ดี พ.ศ. 2546   
จึงต่างให้ความสำคัญต่อการบริหารราชการอย่างโปร่งใส สุจริต เปิดเผยข้อมูล และการเปิดโอกาสให้ประชาชนได้เข้ามามีส่วนร่วมในการกำหนดนโยบายสาธารณะ การตัดสินใจทางการเมือง รวมถึงการตรวจสอบการใช้อำนาจรัฐในทุกระดับ ที่ผ่านมารัฐบาลได้ให้ความสำคัญในการส่งเสริมการมีส่วนร่วมของประชาชน โดยได้แถลงเป็นนโยบายของรัฐบาลและยังกำหนดไว้เป็นประเด็นยุทธศาสตร์ที่ 7 ของแผนบริหารราชการแผ่นดิน (พ.ศ.2548-2551) การส่งเสริมประชาธิปไตยและกระบวนการประชาสังคม ซึ่งตรงกับยุทธศาสตร์ที่ 7 ของแผนยุทธศาสตร์การพัฒนาระบบราชการไทย (พ.ศ. 2546-2550) ที่เน้นการเปิดระบบราชการให้ประชาชนเข้ามามีส่วนร่วมอีกด้วย

**2.3.5 หลักการและกระบวนการของการมีส่วนร่วม**

ในการดำเนินการของกระบวนการมีส่วนร่วมต้องยึดหลักการดังต่อไปนี้

1. การระดมความคิดคือ การคิดค้นและวิเคราะห์ปัญหาร่วมกัน ในลักษณะของการร่วมคิด มิใช่จากฝ่ายหนึ่งฝ่ายเดียว บนพื้นฐานความศรัทธาว่าทุกคนที่เข้ามามีส่วนร่วมนั้นมีศักยภาพ

2. การวางแผน คือ นำสิ่งที่ร่วมกันคิดมากำหนดเป็นแผนปฏิบัติการร่วมกัน ด้วยการระดมทรัพยากรจากทุกฝ่าย (คน สิ่งของ งบประมาณ เวลา ฯลฯ)

3. การลงมือทำ คือ การนำแผนงานที่ได้ ไปร่วมกันทำหรือแบ่งงานกันรับผิดชอบเพื่อให้เป็นไปตามแผนหรือเป้าหมายที่วางไว้

4. การติดตามประเมินผล คือ ร่วมกันติดตามผลงานที่ทำ และแก้ไขปัญหาที่เกิดขึ้นระหว่างการทำงาน ร่วมกันคิดพัฒนาปรับปรุงให้งานดีขึ้น

5. การรับประโยชน์ร่วมกัน มีทั้งผลประโยชน์ทางรูปธรรมที่ต้องการให้เกิดตามกิจกรรมที่ทำนั้น และผลประโยชน์โดยอ้อม แต่มีความสำคัญมาก คือ การเรียนรู้จากการร่วมคิดร่วมทำ และความสัมพันธ์ระหว่างภาคีที่พัฒนาไปสู่การมีส่วนร่วมที่สมานฉันท์ เสมอภาค และเอื้ออาทรกันมากขึ้นเป็นลำดับ

จากการศึกษาเกี่ยวกับการมีส่วนร่วมของผู้ปกครองในการจัดการศึกษา ผู้วิจัยได้นำเป็นองค์ความรู้ในการสร้างแบบสอบถามดังนี้

**2.4 การวิเคราะห์องค์ประกอบ (Factor Analysis)**

**2.4.1 ความหมายของการวิเคราะห์องค์ประกอบ**

Factor Analysis มีชื่อเรียกในภาษาไทย หลายคำ เช่น การวิเคราะห์องค์ประกอบ การวิเคราะห์ตัวประกอบ การวิเคราะห์องค์ประกอบ เป็นต้น สำหรับในการเขียนรายงานครั้งนี้จะใช้คำว่า การวิเคราะห์องค์ประกอบ ซึ่งมีผู้ให้ความหมายไว้หลายท่าน ดังนี้

เพชรน้อย สิงห์ช่างชัย (2549, น. 14) ให้ความหมายคือ การวิเคราะห์องค์ประกอบเป็นเทคนิคทางสถิติ สาหรับวิเคราะห์ตัวแปรหลายตัว (Multivariate Analysis Techniques) ที่ออกแบบมาเพื่อช่วยให้นักวิจัยได้ใช้แสวงหาความรู้ความจริงดังกล่าว เช่น นักวิจัยสามารถใช้การวิเคราะห์องค์ประกอบเชิงสำรวจ (Exploratory Factor Analysis หรือ EFA) ในการพัฒนาทฤษฎี หรือนักวิจัยสามารถใช้การวิเคราะห์องค์ประกอบเชิงยืนยัน (Confirmatory Factor Analysis หรือ CFA) ในการทดสอบหรือยืนยันทฤษฎี

กัลยา วานิชบัญชา (2551, น. 25) สรุปว่า เป็นการวิเคราะห์หลายตัวแปรเทคนิคหนึ่งเพื่อการสรุปรายละเอียดของตัวแปรหลายตัว หรือเรียกว่าเป็นเทคนิคที่ใช้ในการลดจำนวนตัวแปรเทคนิคหนึ่งโดยการศึกษาถึงโครงสร้างความสัมพันธ์ของตัวแปร และสร้างตัวแปรใหม่เรียกว่า องค์ประกอบ โดยองค์ประกอบที่สร้างขึ้นจะเป็นการนาตัวแปรที่มีความสัมพันธ์กันหรือมีความร่วมกันสูงมารวมกันเป็นองค์ประกอบเดียวกัน ส่วนตัวแปรที่อยู่คนละองค์ประกอบมีความร่วมกันน้อย หรือไม่มีความสัมพันธ์กันเลย

โดยสรุปการวิเคราะห์องค์ประกอบ หมายถึง เทคนิควิธีทางสถิติที่จะจับกลุ่มหรือรวมกลุ่ม หรือรวมตัวแปรที่มีความสัมพันธ์กันไว้ในกลุ่มเดียวกัน ซึ่งความสัมพันธ์เป็นไปได้ทั้งทางบวกและทางลบ ตัวแปรภายในองค์ประกอบเดียวกัน จะมีความสัมพันธ์กันสูง ส่วนตัวแปรที่ต่างองค์ประกอบ   
จะสัมพันธ์กันน้อยหรือไม่มี สามารถใช้ได้ทั้งการพัฒนาทฤษฎีใหม่ หรือการทดสอบหรือยืนยันทฤษฎีเดิม

**2.4.2 ประเภทของเทคนิคการวิเคราะห์องค์ประกอบ**

เทคนิคของการวิเคราะห์องค์ประกอบ แบ่งออกเป็น 2 ประเภทคือ

1. การวิเคราะห์องค์ประกอบเชิงสำรวจ (Exploratory Factor Analysis) การวิเคราะห์องค์ประกอบเชิงสำรวจจะใช้ในกรณีที่ผู้ศึกษาไม่มีความรู้ หรือมีความรู้น้อยมากเกี่ยวกับโครงสร้างความสัมพันธ์ของตัวแปรเพื่อศึกษาโครงสร้างของตัวแปร และลดจำนวนตัวแปรที่มีอยู่เดิมให้มีการรวมกันได้

2. การวิเคราะห์องค์ประกอบเชิงยืนยัน (Confirmatory Factor Analysis) การวิเคราะห์องค์ประกอบเชิงยืนยันจะใช้กรณีที่ผู้ศึกษาทราบโครงสร้างความสัมพันธ์ของตัวแปร หรือคาดว่าโครงสร้างความสัมพันธ์ของตัวแปรควรจะเป็นรูปแบบใด หรือคาดว่าตัวแปรใดบ้างที่มีความสัมพันธ์กันมากและควรอยู่ในองค์ประกอบเดียวกัน หรือคาดว่ามีตัวแปรใดที่ไม่มีความสัมพันธ์กัน ควรจะอยู่ต่างองค์ประกอบกัน หรือกล่าวได้ว่า ผู้ศึกษาทราบโครงสร้างความสัมพันธ์ของตัวแปร หรือคาดไว้ว่าโครงสร้างความสัมพันธ์ของตัวแปรเป็นอย่างไรและจะใช้เทคนิคการวิเคราะห์องค์ประกอบเชิงยืนยันมาตรวจสอบหรือยืนยันความสัมพันธ์ว่าเป็นอย่างที่คาดไว้หรือไม่ โดยการวิเคราะห์หาความตรงเชิงโครงสร้างนั่นเอง

**2.4.3 วัตถุประสงค์ของเทคนิค Factor Analysis**

2.4.3.1 เพื่อศึกษาว่าองค์ประกอบร่วมที่จะสามารถอธิบายความสัมพันธ์ร่วมกันระหว่างตัวแปรต่าง ๆ โดยที่จำนวนองค์ประกอบร่วมที่หาได้จะมีจำนวนน้อยกว่าจำนวนตัวแปรนั้น จึงทำให้ทราบว่ามีองค์ประกอบร่วมอะไรบ้าง โมเดลนี้ เรียกว่า Exploratory Factor Analysis Model : EFA

2.4.3.2 เพื่อต้องการทดสอบสมมุติฐานเกี่ยวกับโครงสร้างขององค์ประกอบว่า องค์ประกอบแต่ละองค์ประกอบด้วยตัวแปรอะไรบ้าง และตัวแปรแต่ละตัวควรมีน้ำหนักหรืออัตราความสัมพันธ์กับองค์ประกอบมากน้อยเพียงใด ตรงกับที่คาดคะเนไว้หรือไม่ หรือสรุปได้ว่าเพื่อต้องการทดสอบว่าตัวประกอบอย่างนี้ตรงกับโมเดลหรือตรงกับทฤษฎีที่มีอยู่หรือไม่ โมเดลนี้เรียกว่า Confirmatory Factor Analysis Model : CFA ซึ่งเทคนิคของ Factor Analysis สามารถสรุปได้เป็นรูปแบบดังนี้

**2.4.4 ประโยชน์ของเทคนิค Factor Analysis**

2.4.4.1 ลดจำนวนตัวแปร โดยการรวมตัวแปรหลาย ๆ ตัวให้อยู่ในองค์ประกอบเดียวกัน องค์ประกอบที่ได้ถือเป็นตัวแปรใหม่ ที่สามารถหาค่าข้อมูลขององค์ประกอบที่สร้างขึ้นได้ เรียกว่า Factor Score จึงสามารถนาองค์ประกอบดังกล่าวไปเป็นตัวแปรสาหรับการวิเคราะห์ทางสถิติต่อไป เช่น การวิเคราะห์ความถดถอยและสหสัมพันธ์ (Regression and Correlation Analysis) การวิเคราะห์ความแปรปรวน (ANOVA) การทดสอบสมมุติฐาน T – test Z – test และการวิเคราะห์จำแนกกลุ่ม (Discriminant Analysis) เป็นต้น

2.4.4.2 ใช้ในการแก้ปัญหาอันเนื่องมาจากการที่ตัวแปรอิสระของเทคนิคการวิเคราะห์สมการความถดถอยมีความสัมพันธ์กัน (Multicol linearity) ซึ่งวิธีการอย่างหนึ่งในการแก้ปัญหานี้ คือ การรวมตัวแปรอิสระที่มีความสัมพันธ์ไว้ด้วยกัน โดยการสร้างเป็นตัวแปรใหม่หรือเรียกว่า องค์ประกอบ โดยใช้เทคนิค Factor Analysis แล้วนาองค์ประกอบดังกล่าวไปเป็นตัวแปรอิสระในการวิเคราะห์ความถดถอยต่อไป

2.4.4.3 ทำให้เห็นโครงสร้างความสัมพันธ์ของตัวแปรที่ศึกษา เนื่องจากเทคนิค Factor Analysis จะหาค่าสัมประสิทธิ์สหสัมพันธ์ (Correlation) ของตัวแปรทีละคู่ แล้วรวมตัวแปรที่สัมพันธ์กันมากไว้ในองค์ประกอบเดียวกัน จึงสามารถวิเคราะห์โครงสร้างที่แสดงความสัมพันธ์ของตัวแปรต่าง ๆ ที่อยู่ในองค์ประกอบเดียวกันได้ ทาให้สามารถอธิบายความหมายของแต่ละองค์ประกอบได้   
ตามความหมายของตัวแปรต่าง ๆ ที่อยู่ในองค์ประกอบนั้น ทาให้สามารถนาไปใช้ในด้านการวางแผนได้ เช่น การพัฒนาพหุปัญญาสาหรับนักเรียนชั้นมัธยมศึกษาตอนต้นตามทฤษฎีพหุปัญญาของ  
การ์ดเนอร์ (2546)

**2.4.5 ข้อตกลงเบื้องต้นของการใช้สถิติการวิเคราะห์องค์ประกอบ**

สถิติการวิเคราะห์องค์ประกอบ มีข้อตกลงเบื้องต้น ดังนี้

1. ตัวแปรที่คัดเลือกมาวิเคราะห์องค์ประกอบ ต้องเป็นตัวแปรที่มีค่าต่อเนื่อง หรือมีค่า  
ในมาตราระดับช่วง (Interval Scale) และมาตราอัตราส่วน (Ratio Scale) เนื่องจากการวิเคราะห์องค์ประกอบ ตัวแปรที่คัดเลือกมาวิเคราะห์องค์ประกอบควรมีความสัมพันธ์ระหว่างตัวแปร

2. ตัวแปรที่คัดเลือกมาวิเคราะห์องค์ประกอบ ควรมีความสัมพันธ์ระหว่างตัวแปร  
ในระดับสูง (r = 0.30 – 0.70) รูปแบบความสัมพันธ์ระหว่างองค์ประกอบและตัวแปรที่อยู่ในรูป  
เชิงเส้น (linear) เท่านั้น

3. จำนวนตัวแปรที่คัดเลือกมาวิเคราะห์องค์ประกอบ ควรมีจำนวนมากกว่า 30 ตัวแปร

4. กลุ่มตัวอย่าง ควรมีขนาดใหญ่และควรมีมากกว่าจำนวนตัวแปร ซึ่งมักมีคาถามว่าควรมากกว่ากี่เท่า มีบางแนวคิดที่เสนอแนะให้ใช้จำนวนข้อมูลมากกว่าจำนวนตัวแปรอย่างน้อย   
5 – 10 เท่า หรืออย่างน้อยที่สุด สัดส่วนจำนวนตัวอย่าง 3 ราย ต่อ 1 ตัวแปร

5. กรณีที่ใช้เทคนิคการวิเคราะห์องค์ประกอบหลัก (Principle Component Analysis) ตัวแปรแต่ละตัวหรือข้อมูล ไม่จาเป็นต้องมีการแจกแจงแบบปกติ แต่ถ้าตัวแปรบางตัวมีการแจกแจงเบ้ค่อนข้างมาก และมีค่าต่ำสุด และค่าสูงสุดผิดปกติ (Outlier) ผลลัพธ์ที่ได้อาจจะไม่ถูกต้อง

**2.5 บริบทของโรงเรียนท่าขอนยางพิทยาคม**

**2.5.1 สภาพปัจจุบันโรงเรียนท่าขอนยางพิทยาคม**

2.5.1.1 ข้อมูลพื้นฐาน โรงเรียนท่าขอนยางพิทยาคมตั้งขึ้นเมื่อวันที่ 23 มีนาคม พุทธศักราช 2538 ณ บริเวณโคกสาธารณะหนองไผ่หมู่ที่ 1 ตำบลท่าขอนยาง อำเภอกันทรวิชัย จังหวัดมหาสารคาม บนพื้นที่ทั้งหมด 49 ไร่ 1 งาน 70 ตารางวาโรงเรียนท่าขอนยางพิทยาคม   
เปิดสอนในช่วงชั้นที่ 3 และช่วงชั้น ที่ 4 อาณาเขตของโรงเรียนอยู่ติดกับมหาวิทยาลัยมหาสารคามและชุมชนบ้านท่าขอนยางเดิมโรงเรียนท่าขอนยางพิทยาคมสังกัดกรมสามัญศึกษากระทรวงศึกษาธิการ และเมื่อวันที่ 7 กรกฎาคม พุทธศักราช 2546 โรงเรียนท่าขอนยางพิทยาคมได้เปลี่ยนมาสังกัดสำนักงานเขตพื้นที่การศึกษามหาสารคาม เขต 1 ต่อมาเมื่อวันที่ 1 พฤศจิกายน พุทธศักราช 2550 ได้ถ่ายโอนมาสังกัดองค์การบริหารส่วนจังหวัดมหาสารคาม ตามพระราชบัญญัติกำหนดแผนและขั้นการกระจายอำนาจ ให้แก่องค์กรการปกครองส่วนท้องถิ่น พ.ศ.2542

2.5.1.2 ขอบข่ายและภารกิจการบริหารงานสถานศึกษา

การบริหารจัดการสถานศึกษาของโรงเรียนท่าขอนยางพิทยาคมแบ่งกลุ่มบริหารงานออกเป็น 4 กลุ่มดังนี้

1) กลุ่มบริหารงานวิชาการ (ฝ่ายวิชาการ) ขอบข่ายภารกิจ คือ งานด้านวิชาการทุกอย่างของโรงเรียนและของนักเรียนตั้งแต่การรับเข้าศึกษา การจัดการศึกษา การจัดกิจกรรม ตลอดจนการวัดและประเมินการเรียนรู้ของนักเรียน และประเมินคุณภาพสถานศึกษา

2) กลุ่มงานบริหาร (ฝ่ายธุรการ) ขอบข่ายภารกิจ คือ ดูแลงานด้านต่าง ๆ   
งานพัสดุและสินทรัพย์ งานการเงินและบัญชี งานสารบรรณ งานบุคลากร และงานแผนงาน

3) กลุ่มงานบริหารบุคคล (ฝ่ายปกครอง) ขอบข่ายภารกิจ ดูแลด้านความประพฤติ พัฒนาพฤติกรรมของนักเรียน

4) กลุ่มงานบริหารทั่วไป (ฝ่ายบริการ) ขอบข่ายภารกิจ คือ ดูแลด้านอาคารสถานที่ และอำนวยความสะดวกด้านบริการต่าง ๆ ภายในสถานศึกษา รวมถึงการให้บริการยืมใช้อาการสถานที่แก่ชุมชนและองค์กรต่าง ๆ

2.5.1.3 ข้อมูลบุคลากร

โรงเรียนท่าขอนยางพิทยาคม เป็นโรงเรียนที่มีครูและบุคลากรทางการศึกษาที่มีความสามารถในจำนวนที่เพียงพอต่อต่อนักเรียน ครูและบุคลากรของโรงเรียนท่าขอนยางพิทยาคมมีการเตรียมความพร้อมและพัฒนาศักยภาพของตนเองเสมอ เช่น การศึกษาต่อในระดับที่สูงขึ้น   
การวิจัยปัญหาในชั้นเรียน การวิจัยพัฒนานวัตกรรมทางการศึกษา ตลอดจนการอบรมและค้นคว้าหาความรู้เพิ่มเติมในเรื่องราวต่าง ๆ ที่ทันสมัยซึ่งเป็นประโยชน์แก่ตนเองและการพัฒนาศักยภาพทางการเรียนรู้ของผู้เรียน ปัจจุบันโรงเรียนท่าขอนยางพิทยาคมมีบุคลากรครูและบุคลากรอื่น ๆ รายละเอียดดังตารางต่อไปนี้

**ตารางที่ 2.1**

*จำนวนครูและบุคลากรสถานศึกษาโรงเรียนท่าขอนยางพิทยาคม สังกัดองค์การบริหารส่วนจังหวัดมหาสารคาม*

| ประเภท/ตำแหน่ง | จำนวนบุคลากร (คน) | | | | รวม |
| --- | --- | --- | --- | --- | --- |
| ต่ำกว่าปริญญาตรี | ปริญญาตรี | ปริญญา  โท | ปริญญาเอก |
| 1. ผู้บริหารสถานศึกษา | - | - | - | - | - |
| 1.1 ผู้อำนวยการ | - | - | 1 | - | 1 |
| 1.2 รองผู้อำนวยการ | - | 4 | - | - | 4 |
| รวม | - | 4 | 1 | - | 5 |
| 2. ครูผู้สอน | - | - | - | - | - |
| 2.1 ข้าราชการ/พนักงานครู | - | 25 | 23 | 3 | 51 |
| 2.2 พนักงานจ้าง (สอน) | - | 3 | - | - | 3 |
| 2.3 อื่น ๆ (ระบุ) | - | - | - | - | - |
| รวม | - | 28 | 23 | 3 | 54 |
| 3. เจ้าหน้าที่ | - | - | - | - | - |
| 3.1 พนักงานจ้างตามภารกิจ | - | 2 | - | - | 2 |
| 3.2 พนักงานจ้างทั่วไป | 1 | - | - | - | 1 |
| 3.3 ลูกจ้างประจำ | 4 | - | - | - | 2 |
| 3.4 อื่น ๆ (ระบุ) | - | - | - | - | - |
| รวม | 5 | 2 | - | - | 5 |
| รวมทั้งสิ้น | 5 | 34 | 24 | 3 | 66 |

*หมายเหตุ.* ปรับปรุงจาก ฝ่ายวิชาการ โรงเรียนท่าขอนยางพิทยาคม, 2560

2.5.1.4 ข้อมูลนักเรียน จากการศึกษาสถิตินักเรียนในหลายปีที่ผ่านมาพบว่า จำนวนนักเรียนของโรงเรียนท่าขอนยางพิทยาคมจะมีจำนวนตั้งแต่ 400 – 700 คน ปัจจุบันในปีการศึกษา 2560 โรงเรียนท่าขอนยางพิทยาคมมีนักเรียนทั้งหมด จำนวน 457 คน รายละเอียดดังตารางต่อไปนี้

**ตารางที่ 2.2**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| ที่ | ชั้น | | โปรแกรม | จำนวน  (คน) |  | ที่ | ชั้น | โปรแกรม | จำนวน  (คน) |
| 1 | 1/1 | | คอมพิวเตอร์ | 24 | 12 | 4/1 | วิทย์-คณิต-ICT | 8 |
| 2 | 1/2 | | เน้นวิทย์-คณิต | 27 | 13 | 4/2 | วิทย์-คณิต | 18 |
| 3 | 1/3 | | ตะกร้อ-ฟุตบอล | 22 | 14 | 4/3 | ตะกร้อ-ฟุตบอล | 21 |
| 4 | 1/4 | | เศรษฐกิจพอเพียง  อาหารและเครื่องดื่ม | 8 | 15 | 4/4 | เศรษฐกิจพอเพียง  อาหารและเครื่องดื่ม | 9 |
|  |  | | รวมนักเรียน ม.1 | 81 |  |  | รวมนักเรียน ม.4 | 56 |
| 5 | 2/1 | | วิทย์-คณิต-ICT | 26 | 16 | 5/1 | วิทย์-คณิต-ICT | 11 |
| 6 | 2/2 | | วิทย์-คณิต | 28 | 17 | 5/2 | วิทย์-คณิต | 33 |
| 7 | 2/3 | | ตะกร้อ-ฟุตบอล | 18 | 18 | 5/3 | ตะกร้อ-ฟุตบอล | 18 |
| 8 | 2/4 | | เศรษฐกิจพอเพียง  อาหารและเครื่องดื่ม | 19 | 19 | 5/4 | เศรษฐกิจพอเพียง  อาหารและเครื่องดื่ม | 21 |
|  |  | | รวมนักเรียน ม.2 | 91 |  |  | รวมนักเรียน ม.5 | 83 |
| 9 | 3/1 | | วิทย์-คณิต-ICT | 13 | 20 | 6/1 | วิทย์-คณิต-ICT | 11 |
| 10 | 3/2 | | วิทย์-คณิต | 23 | 21 | 6/2 | วิทย์-คณิต | 27 |
| 11 | 3/3 | | วิทย์-คณิต | 19 | 22 | 6/3 | ภาษา-สังคม | 11 |
| 12 | 3/4 | | ภาษา-สังคม | 27 | 23 | 6/4 | เศรษฐกิจพอเพียง  อาหารและเครื่องดื่ม | 15 |
|  |  | | รวมนักเรียน ม.3 | 82 |  |  | รวมนักเรียน ม.6 | 64 |
|  |  | | รวมนักเรียน ม.ต้น | 254 |  |  |  | รวมนักเรียน ม.ปลาย | 203 |
|  | | รวมทั้งสิ้น 457 | | | | | | | |

*ข้อมูลนักเรียนโรงเรียนที่ขอนยางพิทยาคม สังกัดองค์การบริหารส่วนจังหวัดมหาสารคาม ปีการศึกษา 2560*

*หมายเหตุ.* ปรับปรุงจาก ที่มา ฝ่ายวิชาการ โรงเรียนท่าขอนยางพิทยาคม, 2560

2.5.1.5 สื่อและแหล่งเรียนรู้

โรงเรียนท่าขอนยางพิทยาคมเป็นโรงเรียนที่มีความพร้อมด้านสื่อ และเทคโนโลยีและ  
มีปริมาณเพียงพอต่อจำนวนนักเรียน ภายในห้องเรียนทุกห้องมี โทรทัศน์ (Smart TV) ที่สามารถเชื่อมต่อกับอินเทอร์เน็ตได้ไว้บริการนักเรียนและครูในการประกอบกิจกรรมการเรียนการรู้ นอกจากนี้ภายในโรงเรียนยังมีแหล่งการเรียนรู้ทางธรรมชาติ เช่น สระน้ำเพื่อการเกษตร สวนครัวเศรษฐกิจพอเพียง อีกทั้งยังมีแหล่งเรียนรู้ที่ทางโรงสร้างขึ้น อาทิ ห้องสมุด ห้องคอมพิวเตอร์ ห้องปฏิบัติการทางภาษา ห้อง Walking Class สำหรับการทำกิจกรรมวิชาภาษาอังกฤษ ห้องภาษาอาเซียน   
ห้องดนตรี ห้องธุรกิจ ห้องปฏิบัติการทางวิทยาศาสตร์ ตลอดจนสนามกีฬาอีกหลายประเภท เพื่อให้นักเรียนได้เกิดการเรียนรู้ที่หลากหลาย และได้เลือกทำกิจกรรมการเรียนรู้ต่าง ๆ ตามความถนัดและความสนใจ

2.5.1.6 การประกันคุณภาพการศึกษา

โรงเรียนท่าขอนยางพิทยาคมได้รับการรับรองมาตรฐานการศึกษารอบ 3 ในระดับดี   
มีคะแนนเฉลี่ย โดยรวมอยู่ที่ 1.18 (พ.ศ. 2555) เมื่อวันที่ 18-20 มกราคม 2555 โดย สำนักงานรับรองมาตรฐาน และประเมินคุณภาพการศึกษา (องค์การมหาชน) หรือ สมศ. จากผลการประเมินพบว่าตัวบ่งชี้ที่มีคุณภาพระดับดีขึ้นไป ได้แก่ ด้านการบริหารจัดการศึกษา ด้านประกันคุณภาพภายในสถานศึกษา ด้านการจัดการเรียนการสอนที่เน้นผู้เรียนเป็นสำคัญ นอกจากนี้ผู้เรียนยังเป็นผู้ที่มีสุขภาพร่างกายที่แข็งแรง และสมบูรณ์ มีคุณธรรม จริยธรรม สามารถปรับตัวเข้ากับสังคมได้เป็นอย่างดี อีกทั้งยังมีครูผู้สอนที่มากประสบการณ์ มีความมุ่งมั่นในการจัดการเรียนการสอน

**2.6 งานวิจัยที่เกี่ยวข้อง**

**2.6.1 งานวิจัยในประเทศ**

บุญณภัทร์ เดือนกลาง (2550, น. 85) ศึกษาเรื่อง การมีส่วนร่วมของผู้ปกครองในการจัดการศึกษาของโรงเรียนบ้านลาดใหญ่ อำเภอเมือง จังหวัดชัยภูมิ กลุ่มตัวอย่างที่เป็นผู้ปกครองนักเรียนระดับชั้นประถมศึกษาปีที่ 1 ถึง ชั้นมัธยมศึกษาปีที่ 3 ของโรงเรียนบ้านลาดใหญ่ ปีการศึกษา 2550 จำนวน 184 คน เครื่องมือที่ใช้ในการเก็บรวบรวมข้อมูล คือ แบบสอบถามที่ผู้วิจัยสร้างขึ้น   
มีค่าความเชื่อมั่นทั้งฉบับเท่ากับ .91 สถิติที่ใช้ในการวิเคราะห์ข้อมูล คือ ค่าร้อยละ ค่าเฉลี่ย ส่วนเบี่ยงเบนมาตรฐานการทดสอบค่า t-test การวิเคราะห์ความแปรปรวนทางเดียว (One - way ANOVA) และการเปรียบเทียบค่าเฉลี่ยรายคู่ด้วยวิธีของเชฟเฟ (The Scheffe ’s Method) ผลการวิจัย พบว่า การมีส่วนร่วมของผู้ปกครองในการจัดการศึกษาของโรงเรียนบ้านลาดใหญ่ อำเภอเมือง จังหวัดชัยภูมิ ในภาพรวมผู้ปกครองมีส่วนร่วมในการจัดการศึกษาในระดับปานกลาง   
เมื่อพิจารณาเป็นรายด้านพบว่า ผู้ปกครองมีส่วนร่วมในการจัดการศึกษาในด้านวิชาการ   
ด้านงบประมาณ ด้านการบำรุงรักษาศิลปะและวัฒนธรรม และด้านภูมิปัญญาท้องถิ่น ในระดับปานกลาง เช่นเดียวกัน ส่วนด้านบริหารจัดการผู้ปกครองมีส่วนร่วมในระดับน้อย ผลการทดสอบสมมติฐานพบว่า ผู้ปกครองที่มีอายุ สถานภาพการสมรส และอาชีพต่างกันมีส่วนร่วมในการจัดการศึกษาของโรงเรียนบ้านลาดใหญ่ อำเภอเมือง จังหวัดชัยภูมิในภาพรวมแตกต่างกันอย่างมีนัยสำคัญที่ระดับ .05 ขณะที่ผู้ปกครองที่มี เพศ ระดับการศึกษา และระยะเวลาที่อาศัยอยู่ในตำบลลาดใหญ่ต่างกัน มีส่วนร่วมในการจัดการศึกษาของโรงเรียน บ้านลาดใหญ่ ในภาพรวมไม่แตกต่าง

[ปราถนา ธรรมวงศ์](http://tdc.thailis.or.th/tdc/basic.php?query=%BB%C3%D2%B6%B9%D2%20%B8%C3%C3%C1%C7%A7%C8%EC&field=1003&institute_code=0&option=showindex_creator&doc_type=0) (2550, น. 120) ศึกษาเรื่อง การมีส่วนร่วมของผู้ปกครองนักเรียน  
ในการจัดการศึกษาโรงเรียนขนาดเล็ก สังกัดสำนักงานเขตพื้นที่การศึกษาลำปาง เขต 3 กลุ่มตัวอย่างที่ใช้ในการวิจัยคือ ผู้ปกครองนักเรียนชั้นประถมศึกษาปีที่ 3 และชั้นประถมศึกษาปีที่ 6 จำนวน   
305 คน เครื่องมือที่ใช้เป็นแบบสอบถามชนิดตรวจสอบรายการ มาตราส่วนประมาณค่า และปลายเปิด วิเคราะห์ข้อมูลโดยใช้สถิติค่าร้อยละ ค่าเฉลี่ย ส่วนเบี่ยงเบนมาตรฐาน และค่าความถี่ ผลการวิจัยพบว่า การมีส่วนร่วมของผู้ปกครองในการจัดการศึกษาในกิจกรรมทั้ง 5 ด้านคือ ด้านการวางแผน ด้านการจัดสรรทรัพยากร ด้านการจัดการเรียนการสอน ด้านการประสานงาน และด้านการติดตามประเมินผลโดยรวมและรายด้านค่าเฉลี่ยอยู่ในระดับมาก สภาพปัญหาผู้ปกครองคิดว่า   
การจัดการศึกษาเป็นหน้าที่ของโรงเรียน ผู้ปกครองให้ความสำคัญและความสนใจในการจัดการศึกษามีน้อยมาก และการขาดความรู้ความเข้าใจในภารกิจของสถานศึกษา แนวทางแก้ปัญหาคือ ควรมีการประชุมผู้ปกครองเพื่อให้ความเข้าใจในการจัดการศึกษา จัดหาครูผู้สอนและอุปกรณ์การเรียนเพิ่มขึ้น และขอความร่วมมือจากชุมชน ผู้เกี่ยวข้องให้ความคิดเห็นในการจัดการศึกษาและควรมีการประสานงานกันอย่างต่อเนื่องและชัดเจน ควรทำกิจกรรมต่าง ๆ ร่วมกับชุมชนเพื่อร่วมกันพัฒนาโรงเรียน

[วิชิต วงศ์มณี](http://tdc.thailis.or.th/tdc/basic.php?query=%C7%D4%AA%D4%B5%20%C7%A7%C8%EC%C1%B3%D5&field=1003&institute_code=0&option=showindex_creator&doc_type=0) (2550, น. 78) ได้ศึกษาเรื่อง การศึกษาปัญหาการมีส่วนร่วมของผู้ปกครองนักเรียนในการจัดการศึกษาของกลุ่มโรงเรียนประจิม จังหวัดแพร่ กลุ่มตัวอย่าง ได้แก่ ผู้ปกครองนักเรียน ในสังกัดกลุ่มโรงเรียนจิม จังหวัดแพร่ ภาคเรียนที่ 1 ปีการศึกษา 2548 เครื่องมือที่ใช้ในการเก็บข้อมูลเป็นแบบสอบถาม แบบมาตราส่วนประมาณค่า 3 ระดับ จำนวน 1 ฉบับ วิเคราะห์ข้อมูลโดยใช้สถิติร้อยละ ค่าเฉลี่ย ค่าเบี่ยงเบนมาตรฐาน พบว่า การเปรียบเทียบปัญหาการมีส่วนร่วมของผู้ปกครองนักเรียนในการจัดการศึกษาของกลุ่มโรงเรียนประจิม ขนาดกลาง และขนาดเล็ก   
โดยภาพรวมมีปัญหาแตกต่างกันอย่างมีนัยสำคัญทางสถิต ซึ่งในแต่ละด้านพบว่า ด้านการบริหารงานทั่วไป ด้านการจัดการเรียนการสอน โรงเรียนขนาดกลางเป็นปัญหามาก ด้านการสนับสนุนโรงเรียน ด้านการติดตามประเมินผล โรงเรียนขนาดกลางเป็นปัญหาน้อย ส่วนโรงเรียนขนาดเล็ก ด้านการจัดการเรียนการสอน ด้านการสนับสนุนโรงเรียน เป็นปัญหามาก ด้านการบริหารงานทั่วไป โรงเรียนขนาดเล็กไม่เป็นปัญหา ด้านการติดตามประเมินผลสำหรับด้านการจัดหลักสูตรท้องถิ่นของกลุ่มโรงเรียนประจิม ทั้งขนาดกลาง และขนาดเล็ก พบว่าแตกต่างกันอย่างไม่มีนัยสำคัญทางสถิติ

[เจมจิรา บุญต่าย](http://tdc.thailis.or.th/tdc/basic.php?query=%E0%A8%C1%A8%D4%C3%D2%20%20%BA%D8%AD%B5%E8%D2%C2&field=1003&institute_code=0&option=showindex_creator&doc_type=0) (2554, น. 107) การศึกษาความต้องการมีส่วนร่วมของผู้ปกครองต่อการจัดการศึกษาของศูนย์พัฒนาเด็กเล็ก สังกัดองค์กรปกครองส่วนท้องถิ่น อำเภอแก่งหางแมว จังหวัดจันทบุรี กลุ่มตัวอย่างเป็นผู้ปกครองศูนย์พัฒนาเด็กเล็ก สังกัดองค์กร ปกครองส่วนท้องถิ่น   
ในอำเภอแก่งหางแมว จังหวัดจันทบุรี จำนวน 254 คน เครื่องมือที่ใช้ในการรวบรวมข้อมูล ได้แก่ แบบสอบถามชนิดมาตราส่วนประมาณค่า มี 5 ระดับ จำนวน 30 ข้อ สถิติวิเคราะห์ข้อมูล โดยหาคะแนนเฉลี่ย (X ) ความเบี่ยงเบนมาตรฐาน (80) ค่าความถี่ ค่าร้อยละ และการทดสอบค่าที   
(t-test)จำแนกตามเพศและ ระดับการศึกษา และวิเคราะห์ความแปรปรวนทางเดียว (One-way ANOVA) ผลการวิจัยพบว่าความต้องการมีส่วนร่วมของผู้ปกครองต่อการจัดการศึกษาของศูนย์พัฒนาเด็กเล็ก สังกัดองค์กรปกครองส่วนท้องถิ่น ในอำเภอแก่งหางแมว จังหวัดจันทบุรี โดยรวมอยู่ในระดับมาก ผลการเปรียบเทียบความต้องการมีส่วนร่วมของผู้ปกครองต่อการจัดการศึกษา ของศูนย์พัฒนาเด็กเล็ก สังกัดองค์กรปกครองส่วนท้องถิ่นในอำเภอแก่งหางแมว จังหวัดจันทบุรี จำแนกตามเพศ อายุ ระดับการศึกษา และอาชีพ โดยรวมแตกต่างกันอย่างไม่มีนัยสำคัญทางสถิติ ยกเว้น  
ศูนย์พัฒนาเด็กเล็ก โดยรวมแตกต่างกันอย่างมีนัยสำคัญทางสถิติที่ระดับ .05

[ศุภกุล เจริญหล้า](http://tdc.thailis.or.th/tdc/basic.php?query=%C8%D8%C0%A1%D8%C5%20%E0%A8%C3%D4%AD%CB%C5%E9%D2&field=1003&institute_code=0&option=showindex_creator&doc_type=0) (2554, น. 67) ศึกษาเรื่อง การมีส่วนร่วมในการจัดการศึกษาของผู้ปกครองนักเรียนโรงเรียนขยายโอกาสทางการศึกษา สังกัดสำนักงานเขตพื้นที่การศึกษาลำปาง   
เขต 2 กลุ่มตัวอย่างคือ ผู้ปกครองนักเรียนโรงเรียนขยายโอกาสทางการศึกษา สังกัดสำนักงาน  
เขตพื้นที่การศึกษาลำปาง เขต 2 จำนวน 367 คน เครื่องมือที่ใช้ในการวิจัย ได้แก่ แบบสอบถาม   
แบบสำรวจรายการ แบบมาตราส่วนประมาณค่า และแบบสอบถามปลายเปิด สถิติที่ใช้ ได้แก่ ค่าความถี่ ค่าร้อยละ ค่าเฉลี่ย และส่วนเบี่ยงเบนมาตรฐาน ผลการวิจัยพบว่า การมีส่วนร่วมในการจัดการศึกษาโดยรวมและรายด้านอยู่ในระดับปานกลาง เรียงตามลำดับค่าเฉลี่ยจากมากไปหาน้อยได้ดังนี้ การเข้าร่วมประชุมผู้ปกครอง การจัดการเรียนรู้เพิ่มเติมให้แก่นักเรียน การเข้าร่วมกิจกรรมของโรงเรียน การมีส่วนร่วมในการจัดกิจกรรมของสมาคมหรือชมรมครูผู้ปกครอง และการบริจาควัสดุครุภัณฑ์และเงินเพื่อประโยชน์ทางการศึกษา ข้อเสนอแนะแนวทางในการพัฒนาการมีส่วนร่วมคือ สถานศึกษาต้องแนะนำและชี้แจงให้ผู้ปกครองเข้าใจเกี่ยวกับการจัดการศึกษา ควรจัดกิจกรรมเพื่อหารายได้จ้างครูมาสอนทั้งสาขาที่ขาดแคลนและชั้นอนุบาล ควรจัดประชุมร่วมกับผู้ปกครอง และครูควรเยี่ยมบ้านนักเรียนภาคเรียนละ 1 ครั้งเป็นอย่างน้อย

[กนกวรรณ์ คงสอดทรัพย์](http://tdc.thailis.or.th/tdc/basic.php?query=%A1%B9%A1%C7%C3%C3%B3%EC%20%A4%A7%CA%CD%B4%B7%C3%D1%BE%C2%EC&field=1003&institute_code=0&option=showindex_creator&doc_type=0) (2555, น. 96) ศึกษาเรื่อง การมีส่วนร่วมของผู้ปกครอง  
ในการจัดการศึกษาปฐมวัยโรงเรียนเอกชนในเขตพื้นที่การศึกษาประถมศึกษาบุรีรัมย์ เขต 3กลุ่มตัวอย่างจำนวน 331 คน ซึ่งสุ่มมาจากประชากรโดยกำหนดขนาดของกลุ่มตัวอย่างตามตารางของเครจซี่และมอร์แกนแล้วทำการสุ่มให้กระจายไปตามโรงเรียนต่าง ๆ และระดับชั้นตามสัดส่วนด้วยวิธีการสุ่มอย่างง่าย เครื่องมือที่ใช้ในการวิจัยเป็นแบบสอบถามมี 3 ลักษณะ คือ แบบตรวจสอบรายการ แบบมาตราส่วนประมาณค่า และแบบปลายเปิด มีค่าความเชื่อมั่นทั้งฉบับ .9792 พบว่า  
การวิจัยครั้งนี้มีความมุ่งหมายเพื่อศึกษาและเปรียบเทียบการมีส่วนร่วมของผู้ปกครองในการจัดการศึกษาปฐมวัยโรงเรียนเอกชนในเขตพื้นที่การศึกษาปฐมศึกษาบุรัมย์ เขต 3 ในขอบข่ายงาน 4 ด้าน คือ ด้านการบริหารงานวิชาการ ด้านการบริหารงานงบประมาณ ด้านการบริหารงานบุคคล และด้านการบริหารงานทั่วไป สถิติที่ใช้ในการวิเคราะห์ข้อมูล ได้แก่ ร้อยละ ค่าเฉลี่ย ส่วนเบี่ยงเบนมาตรฐาน ทำการทดสอบสมมติฐานด้วยค่าสถิติ Independent Samples t-test การวิเคราะห์ค่าความแปรปรวนทางเดียว และทดสอบความแตกต่างเป็นรายคู่ ด้วยวิธีการของเชฟเฟ่ กำหนดค่าสถิติ  
ที่นัยสำคัญ .05 ผลการวิจัยพบว่า 1) การมีส่วนร่วมของผู้ปกครองในการจัดการศึกษาปฐมวัยโรงเรียนเอกชนในเขตพื้นที่การศึกษาประถมศึกษาบุรีรัมย์ เขต 3 โดยรวมและรายด้านทุกด้านอยู่ในระดับน้อย 2) การเปรียบเทียบการมีส่วนร่วมของผู้ปกครองในการจัดการศึกษาปฐมวัยโรงเรียนเอกชนในเขตพื้นที่การศึกษาประถมศึกษาบุรีรัมย์ เขต 3 จำแนกตามเพศโดยรวมไม่แตกต่างกัน จำแนกตามอายุโดยรวม พบว่าแตกต่างกันอย่างมีนัยสำคัญทางสถิติที่ระดับ .01 และจำแนกตามวุฒิการศึกษาโดยรวม พบว่า แตกต่างกันอย่างมีนัยสำคัญทางสถิติที่ระดับ .05 3) ความคิดเห็นและข้อเสนอแนะของผู้ปกครองเกี่ยวกับการมีส่วนร่วมของผู้ปกครองในการจัดการศึกษาปฐมวัยโรงเรียนเอกชนในเขตพื้นที่การศึกษาประถมศึกษาบุรีรัมย์ เขต 3 ที่มีจำนวนมากที่สุดในแต่ละด้านมีดังนี้ ผู้ปกครองไม่กล้าเสนอความคิดเห็นทางวิชาการ เพราะคิดว่าครูเป็นผู้มีความรู้และประสบการณ์ ต้องการมีส่วนร่วมในการระดมทรัพยากรและจัดหาแหล่งทรัพยากรเพื่อสนับสนุนการศึกษา ควรส่งเสริมให้บุคลากรในโรงเรียนได้รับการพัฒนาศักยภาพในการจัดการศึกษาอย่างสม่ำเสมอและต่อเนื่อง และควรประชาสัมพันธ์ให้ผู้ปกครองเห็นความสำคัญของการจัดการศึกษา

[มะลิวรรณ์ เกษนาค](http://tdc.thailis.or.th/tdc/basic.php?query=%C1%D0%C5%D4%C7%C3%C3%B3%EC%20%E0%A1%C9%B9%D2%A4&field=1003&institute_code=0&option=showindex_creator&doc_type=0) (2558, น. 105) เพื่อศึกษาความต้องการมีส่วนร่วมของผู้ปกครองในการจัดการศึกษาของโรงเรียน กลุ่มบัวหลวง อำเภอหนองบัว สังกัดสำนักงานเขตพื้นที่การศึกษาประถมศึกษานครสวรรค์ เขต 3 กลุ่มตัวอย่างที่ใช้ในการศึกษา ได้แก่ ผู้ปกครองนักเรียนในโรงเรียนกลุ่มบัวหลวงอำเภอหนองบัว สังกัดสำนักงานเขตพื้นที่การศึกษาประถมศึกษานครสวรรค์ เขต 3 จำนวน 210 คน ในปีการศึกษา 2557 เครื่องมือที่ใช้ในการเก็บรวบรวมข้อมูล ได้แก่ แบบสอบถามเกี่ยวกับความต้องการมีส่วนร่วมของผู้ปกครองในการจัดการศึกษาของโรงเรียน มีลักษณะเป็นแบบมาตราส่วนประมาณค่า (Rating scale) 5 ระดับ ตามแบบของ Likert ใน 5 ด้าน จำนวน 29 ข้อ   
สถิติที่ใช้ในการวิเคราะห์ข้อมูล ได้แก่ ค่าร้อยละ (Percentage) ค่าเฉลี่ย (Mean) และส่วนเบี่ยงเบนมาตรฐาน (Standard Deviation) ผลการศึกษาพบว่า ความต้องการมีส่วนร่วมของผู้ปกครองในการจัดการศึกษาของโรงเรียนกลุ่มบัวหลวง อำเภอหนองบัว สังกัดสำนักงานเขตพื้นที่การศึกษาประถมศึกษานครสวรรค์ เขต 3 ในภาพรวมความต้องการมีส่วนร่วมของผู้ปกครองในการจัดการศึกษาอยู่ในระดับมาก และเมื่อพิจารณาเป็นรายด้านพบว่า มีค่าเฉลี่ยของระดับความต้องการมีส่วนร่วมของผู้ปกครองในการจัดการศึกษาอยู่ในระดับมากทุกด้าน โดยเรียงค่าเฉลี่ยจากมากไปน้อย คือ ด้านการสนับสนุนโรงเรียน ด้านการจัดการเรียนการสอน ด้านการติดตามประเมินผล ด้านการจัดการทั่วไป ด้านการจัดหลักสูตรท้องถิ่น และตามลำดับ

**2.7 กรอบแนวคิดการวิจัย**

สถานภาพของผู้ปกครอง

1. เพศ

1.1 หญิง

1.2 ชาย

2. อายุ

2.1 ต่ำกว่า 30 ปี

2.2 30-40 ปี

2.3 ตั้งแต่ 41 ปี ขึ้นไป

3. ระดับการศึกษา

3.1 ต่ำกว่าปริญญาตรี

3.2 ปริญญาตรี และสูงกว่า

4. อาชีพ

4.1 รับราชการ/ รัฐวิสาหกิจ

4.2 รับจ้าง/ ธุรกิจส่วนตัว

4.3 เกษตรกร/ อื่น ๆ

การมีส่วนร่วมของผู้ปกครองในการจัดการศึกษาโรงเรียนท่าขอนยางพิทยาคม สังกัดองค์การบริหารส่วนจังหวัดมหาสารคาม

***ภาพที่ 2.1*** กรอบแนวคิกการวิจัย